text:
Saturday, March 28, 2015
अपराध आउ दंड - भाग – 3 ; अध्याय – 4
अपराध आउ दंड
भाग – 3
अध्याय – 4
ओहे समय दरवाजा धीरे से खुललइ, आउ सहमल-सहमल नजर से चारो तरफ देखते एगो लड़की कमरा में प्रवेश कइलकइ । सब कोय अचरज आउ उत्सुकता से ओकरा तरफ मुड़ गेला । पहिला नजर में रस्कोलनिकोव ओकरा पछान नयँ पइलकइ । ई हलइ सोफ़िया सिम्योनोव्ना मरमेलादोवा । कल्हे ऊ ओकरा पहिले तुरी देखलके हल, लेकिन अइसन क्षण में, अइसन परिस्थिति में आउ अइसन पोशाक में, कि ओकर स्मृति में बिलकुल दोसरे चेहरा के चित्र अंकित हलइ । अभी ई हलइ सादा आउ गरीब जइसन भी कपड़ा पेन्हले, अभियो बहुत छोटगर, लगभग बुतरू नियन, सीधी-सादी आउ शिष्ट आचार वली, चमकदार, लेकिन मानूँ कुछ सहमल-सहमल चेहरा वली लड़की । ऊ बहुत मामूली घरेलू कपड़ा पेन्हले हलइ, सिर पर पुरनका, पहिलौका फैशन के टोप लगइले हलइ; हलाँकि हथवा में कल्हिंएँ नियन छतरी लेले हलइ । अप्रत्याशित रूप से लोग से भरल कमरा देखके, ई बात नयँ हलइ कि ऊ सकपका गेलइ, बल्कि बिलकुल खो गेलइ, एगो फोहवा नियन सहम गेलइ, आउ उलटे पाँव वापिस जाहीं वली हलइ ।
"ओ ... अपने हथिन ? ..." अत्यधिक आश्चर्यचकित होके रस्कोलनिकोव कहलकइ आउ अचानक खुद्दे सकपका गेलइ।
ओकरा तुरते आद पड़ गेलइ, कि माय आउ बहिन के तो लूझिन के चिट्ठी से, कोय 'बदनाम' चाल-चलन के लड़की के बारे, पहिलहीं सरसरी तौर पे मालूम पड़ गेले ह । अभी-अभी तो ऊ लूझिन के तोहमत के विरोध कर रहले हल आउ ई बात के चर्चा कइलके हल, कि ऊ ई लड़की के पहिले तुरी देखलके हल, आउ अचानक ऊ खुद अन्दर आब करऽ हइ । एहो आद पड़लइ, कि "बदनाम चाल-चलन" अभिव्यक्ति के विरोध में कुच्छो नयँ बोलले हल । ई सब कुछ ओकर दिमाग से अस्पष्ट रूप से आउ पल भर लगी गुजरलइ । लेकिन ओकरा तरफ जादे गौर से देखला पर, ओकरा लगलइ, कि ई अपमानित जीव पहिलहीं एतना अपमानित हो चुकले ह, कि ओकरा अचानक तरस आवे लगलइ । जब ऊ डर के मारे भाग जाय के प्रयास करहीं रहले हल, कि ओकरा में (रस्कोलनिकोव में) मानूँ कुछ तो पलटी खइलकइ ।
"हम तो अपने के बिलकुल प्रत्याशा नयँ कइलिए हल", ऊ आँख के इशारा से ओकरा रोकते जल्दी-जल्दी बोललइ, "किरपा करके बइठ जाथिन । अपने शायद कतेरिना इवानोव्ना के हियाँ से अइलथिन हँ । किरपा करके, हियाँ नयँ, अइकी एन्ने बइठथिन ..."
सोनिया के प्रवेश कइला पर, रस्कोलनिकोव के तीन ठो कुरसी में से एगो पर, अभी दरवजवा के सटले बइठल, रज़ुमिख़िन ओकरा रस्ता देवे खातिर उठ गेलइ । शुरू-शुरू में रस्कोलनिकोव ओकरा सोफा के एक किनारे पर, जाहाँ ज़ोसिमोव बइठल हलइ, बइठे के इस्तारा करहीं वला हलइ, लेकिन ई खियाल अइला पर, कि ई सोफा बहुत परिचित जगह हलइ आउ ओकरा लगी बिछौना के रूप में काम आवऽ हलइ, जल्दी से ओकरा रज़ुमिख़िन के कुरसी तरफ बइठे के इस्तारा कइलकइ ।
"आउ तूँ हियाँ बइठ", ऊ रज़ुमिख़िन के सोफा के ओहे किनारे पे बइठइते कहलकइ, जाहाँ पहिले ज़ोसिमोव बइठल हलइ। सोनिया बइठ गेलइ, भय से लगभग काँपते, आउ सहमल नजर से दुन्नु महिला तरफ देखलकइ । ई साफ पता लग रहले हल, कि ओकरा खुद्दे नयँ समझ में आ रहले हल, कि ऊ ओकन्हीं के बगल में बइठ कइसे सकलइ । ई बात के भान होला पर ऊ एतना भयभीत हो गेलइ, कि अचानक फेर से उठ गेलइ आउ बिलकुल सकपकाके रस्कोलनिकोव के संबोधित कइलकइ ।
"हम ... हम ... खाली एक मिनट लगी अइलिए ह, माफ करथिन, हम अपने के परेशान कइलिअइ", ऊ अटक-अटकके बोले लगलइ । "कतेरिना इवानोव्ना हमरा भेजलका ह, आ उनका भेजे लगी आउ कोय नयँ हलइ ... आउ कतेरिना इवानोव्ना हमरा अपने से बहुत विनती करे ल कहलका ह कि अपने बिहान अंत्येष्टि संस्कार के बखत अइथिन, सुबह ... मित्रोफ़ानियेव्स्की कब्रगाह [1] में ... प्रार्थना सभा में ..., आउ बाद में हमन्हीं साथ ... उनका साथ ... भोज खातिर ... उनका इज्जत बख्शे खातिर ... ऊ हमरा अपने के विनती करे ल कहलका ह ।"
सोनिया हकलइलइ आउ चुप हो गेलइ ।
"हम जरूर प्रयास करबइ ... जरूर", रस्कोलनिकोव भी उठके आउ हकलइतहीं जवाब देलकइ, आउ बात पूरा नयँ कर पइलकइ ... । "किरपा करके बइठ जाथिन", ऊ अचानक कहलकइ, "हमरा अपने के साथ जरी स बात करे के हइ । "किरपा करथिन - शायद अपने के जल्दी हइ - किरपा करथिन, हमरा बस दू मिनट देथिन ..." आउ ऊ ओकरा खातिर कुरसी घींच लेलकइ ।
सोनिया फेर से बइठ गेलइ आउ फेर से दुन्नु महिला तरफ सहमल, खोवल, त्वरित दृष्टि डललकइ आउ अचानक दृष्टि निच्चे कर लेलकइ ।
रस्कोलनिकोव के पीयर चेहरा तमतमा उठलइ; ओकर सारा देह जइसे ऐंठ गेलइ; आँख चमके लगलइ ।
"माय", ऊ दृढ़ता आउ आग्रहपूर्वक कहलकइ, "ई सोफ़िया सिम्योनोव्ना मरमेलादोव्ना हथिन, ओहे बदनसीब मरमेलादोव साहेब के बेटी, जिनका हमर अँखिया के सामने घोड़वा कुचल देलके हल आउ जिनका बारे हम तोरा बता चुकलियो ह ..."
पुलख़ेरिया अलिक्सांद्रोव्ना सोनिया तरफ देखलका आउ अपन आँख जरी मिचकइलका । रोद्या के दृढ़ आउ चुनौती भरल दृष्टि के आगे अपन दुविधा के बावजूद ऊ ई खुद के संतुष्टि के अस्वीकार नयँ कर सकला । दुनेच्का गंभीरतापूर्वक, एकटक बेचारी लड़की के चेहरा पर अपन नजर टिका देलकइ आउ ओकरा असमंजस से देखते रहलइ । सोनिया अपन परिचय सुनके फेर से अपन आँख उपरे कइलकइ, लेकिन पहिलहूँ से जादे सकपका गेलइ।
"हम अपने से पुच्छे लगी चाहऽ हलिअइ", रस्कोलनिकोव जल्दी से ओकरा संबोधित करके बोललइ, "आझ ई मामला अपने के हियाँ ठीक से निपट गेलइ न ?" अपने के परेशान तो नयँ कइल गेलइ ? ... मसलन, पुलिस से।"
"जी, नयँ, सब कुछ ठीक-ठाक निपट गेलइ ... ई बात तो बिलकुल साफ हलइ, कि मौत कइसे होलइ; हमन्हीं के कोय परेशानी नयँ होलइ; खाली किरायेदार लोग गोसाल हथिन ।"
"काहे लगी ?"
"ई लगी कि लाश देरी तक धइल रहलइ ... वस्तुतः अभी गरमी हइ, आउ गन्ह ... अइसन हइ, कि आझ संध्या-वंदना तक कब्रिस्तान ले जाल जइतइ, बिहान तक गिरजाघर में रक्खल जइतइ । कतेरिना इवानोव्ना शुरू-शुरू में तो पसीन नयँ कइलका, लेकिन अभी खुद समझऽ हका, कि अइसन संभव नयँ हइ ..."
"तब आझ ?"
"उनकर अपने से विनती हइ कि बिहान गिरजाघर में अन्त्येष्टि संस्कार के बखत पधारे के इज्जत बकसथिन, आउ बाद में उनका हियाँ मृतक भोज के अवसर पर पधारथिन ।"
"ऊ मृतक भोज के प्रबन्ध कर रहला ह ?"
"जी हाँ, हलका सन; अपने द्वारा कल्हे हमन्हीं के कइल मदद खातिर, ऊ अपने के बहुत-बहुत धन्यवाद देवे लगी कहलका ह ... अपने के मदद के बगैर, हमन्हीं के पास दफनावे के खरचा लगी कुच्छो नयँ रहते हल ।" आउ ओकर होंठ आउ ठुड्डी अचानक कँप्पे लगलइ, लेकिन ऊ अपना के सुदृढ़ आउ नियंत्रित कइलकइ, आउ जल्दी से अपन आँख निच्चे कर लेलकइ ।
बातचीत के दौरान रस्कोलनिकोव एकटक ओकरा तरफ निहार रहले हल । ओकर चेहरा पतला, बिलकुल पतला आउ पीला हलइ, आउ काफी अनियमित, एक प्रकार से नोखगर, आउ छोटगर नुकीला नाक आउ ठुड्डी । ओकरा तो सुन्दर भी नयँ कहल जा सकऽ हलइ, लेकिन ओकर नीला आँख एतना साफ हलइ, आउ जब ऊ सजीव हो उठऽ हलइ, तब ओकर चेहरा के भाव में एतना अच्छाई आउ सादगी रहऽ हलइ, कि अनचाहे में ओकरा तरफ कोय भी आकर्षित हो जा हलइ । ओकर चेहरा में, आउ ओकर पूरे काठी (figure) में, एगो कुछ विशेष खूबी हलइ - अपन अठारह साल उमर के बावजूद, ऊ लगभग छोटगर लड़की लगऽ हलइ, अपन उमर से ढेर छोटगर, बिलकुल लगभग बुतरू, आउ ई ओकर कुछ चाल-ढाल में कभी-कभी हास्यास्पद लगऽ हलइ ।
"लेकिन वास्तव में कतेरिना इवानोव्ना एतना जरी सुन साधन से भी काम चला लेलका, आउ मृतक भोज देवे लगी भी मनमनाल हका ? ..." बातचीत जारी रक्खे के दृढ़ संकल्प के साथ रस्कोलनिकोव पुछलकइ ।
"जी, ताबूत तो मामूली होतइ ... आउ सब कुछ मामूली होतइ, ओहे से खरचा जादे नयँ होतइ ... कुछ समय पहिले हम आउ कतेरिना इवानोव्ना सारा हिसाब कर लेते गेलिए ह, ताकि कुछ तो पइसा बच जइतइ, ताकि मृतक भोज आयोजित कइल जा सकइ ... आ कतेरिना इवानोव्ना के पूरा मन हइ कि अइसन होवे । एकरा बगैर तो काम नयँ चल सकऽ हइ ... उनकर मन के शांति मिलतइ ... ऊ अइसने हथिन, ई तो अपने जानऽ हथिन ..."
"समझऽ हिअइ, समझऽ हिअइ ... जाहिर हइ ... अपने हमर कमरा के अइसे काहे देखब करऽ हथिन ? अइकी हमर मइयो के कहना हइ कि ई तो ताबूत (coffin) नियन हकइ ।"
"अपने तो कल्हे हमन्हीं के सब कुछ दे देलथिन !" जवाब में सोनेच्का अचानक बोललइ, एक प्रकार के दृढ़ आउ त्वरित फुसफुसाहट में, अचानक फेर से पूरा निच्चे तरफ नजर कइले । ओकर होंठ आउ ठुड्डी फेर से कँप्पे लगलइ। ऊ बहुत पहिलहीं रस्कोलनिकोव के गरीबी हालत से प्रभावित हो गेले हल, आउ अब ई शब्द अचानक अपने आप ओकर मुँह से निकस गेले हल । एकर बाद मौन छा गेलइ । दुनेच्का के आँख एक तरह से चमके लगलइ, आ पुलख़ेरिया अलिक्सांद्रोव्ना भी सोनिया तरफ स्नेह से देखे लगला ।
"रोद्या", ऊ उठते-उठते कहलका, "जाहिर हइ, हमन्हीं दुपहर के खाना साथे-साथ खइते जइबइ । दुनेच्का, चलल जाय ... आ तूँ, रोद्या, जो, थोड़े घूम-फिर ले, आउ बाद में अराम कर ले, थोड़े लेट जो, आउ हुएँ जल्दी से चल आव ... हमरा लगऽ हउ कि हमन्हीं चलते तूँ थक गेलँऽ हँ ..."
"हाँ, हाँ, आ जइबउ", ऊ उठते-उठते आउ जल्दीबाजी में उत्तर देलकइ ... "लेकिन हमरा कुछ काम हके ..."
"त वास्तव में तूँ अलगे खाना खइबऽ ?" रज़ुमिख़िन चिल्लइलइ, रस्कोलनिकोव तरफ अचरज से देखते, "तोर इरादा की हउ ?"
"हाँ, हाँ, अइबउ, जरूर, जरूर ... लेकिन तूँ जरी एक मिनट ठहर । ओकर अभी तोहन्हीं के जरूरत तो नयँ हउ न, माय ? कि हम शायद ओकरा तोहन्हीं से छीनके ले रहलियो ह ?"
"ओह, नयँ, नयँ ! आ तूँ, द्मित्री प्रोकोफ़िच, मेहरबानी करके खाना पर तो अइबहो न ?"
"किरपा करके अइथिन", दुन्या निवेदन कइलकइ ।
रज़ुमिख़िन आदर से झुक गेलइ आउ ओकर चेहरा पूरा चमके लगलइ । एक पल खातिर तो सब कोय विचित्र ढंग से अचानक सकपका गेते गेला ।
"अलविदा, रोद्या, मतलब फेर भेंट होतइ; हमरा 'अलविदा' कहना अच्छा नयँ लगऽ हके । अलविदा नस्तास्या ... ओह, फेर से हम 'अलविदा' बोल देलिअइ ! ..."
पुलख़ेरिया अलिक्सांद्रोव्ना सोनेच्का के सामने भी आदर से झुकहीं जा रहला हल, लेकिन कइसूँ बात नयँ बनलइ, आउ जल्दी-जल्दी में कमरा के बाहर हो गेला ।
लेकिन अवदोत्या रोमानोव्ना मानूँ अपन बारी के इंतजार में हलइ, आउ अपन मइया के पीछू-पीछू जइते जब सोनिया के पास से गुजरलइ, त ओकरा तरफ ध्यानपूर्वक, आदरपूर्वक आउ पूरे तरह से झुकके विदाई लेलकइ । सोनेच्का तो सकपका गेलइ, कइसूँ जल्दीबाजी में आउ सहमल-सहमल झुक गेलइ, ओकर चेहरा पर एक प्रकार के रोगजन्य भाव उभर अइलइ, मानूँ अवदोत्या रोमानोव्ना के शिष्टता आउ ध्यान ओकरा लगी बोझिल आउ कष्टदायक हलइ ।
"दुन्या, अलविदा !" ड्योढ़ी तक पहुँच चुकल रस्कोलनिकोव चिल्लइलइ, "जरी अपन हाथ तो दे !"
"लेकिन हम तो पहिलहीं देलियो हल, भूल गेलऽ ?" दुन्या उत्तर देलकइ, प्यार से आउ कुछ बेढंगा तरीका से ओकरा तरफ मुड़के ।
"ओकरा से की होलइ, फेर से दे दे !"
आउ ऊ ओकर अंगुरी कसके दबइलकइ । दुनेच्का ओकरा तरफ देखके मुसकइलइ, ओकर चेहरा तमतमा गेलइ, जल्दी से अपन हाथ छोड़इलकइ आउ अपन माय के पीछू-पीछू चल गेलइ, ओहो कोय कारण से खुश होते ।
"चलऽ, एहो तो बहुत अच्छा होलइ !" ऊ सोनिया के कहलकइ, अपन कमरा में वापिस आके आउ ओकरा तरफ साफ-साफ देखते, "भगमान मृतक के आत्मा के शांति दे, लेकिन जे जित्ता हइ ओकरा तो जीहीं के हइ ! हइ न ? हइ न ? बिलकुल एहे बात हइ न ?"
सोनियो ओकर अचानक चमकल चेहरा के अचरज से देखलकइ; ऊ (रस्कोलनिकोव) कुछ पल चुपचाप आउ एकटक ओकरा तरफ निहारते रहलइ - ओकर स्वर्गीय पिता के बयान कइल ओकरा बारे पूरा कहानी अचानक ऊ बखत ओकर स्मृति में अचानक आ गेलइ ...
"हे भगमान, दुनेच्का !" बाहर रोड पर अइतहीं तुरते पुलख़ेरिया अलिक्सांद्रोव्ना बोलना चालू कइलका, "अब तो लगभग खुश लगऽ ही, कि हमन्हीं बाहर चल अइलूँ - कइसूँ राहत महसूस होवऽ हके । की कल्हे रेलगाड़ी में हम सोच सकऽ हलिअइ, कि एकरा बारे हमरा खुशी होतइ !"
"फेर हम तोरा कहऽ हिअउ माय, ऊ अभियो बहुत बेमार हका । तूँ देखऽ हीं नयँ ? शायद, हमन्हीं चलते ऊ कष्ट झेललका, आउ अपना के परेशानी में डाल लेलका । थोड़े सहनशील होवे के जरूरत हइ आउ बहुत कुछ, बहुत कुछ माफ कइल जा सकऽ हइ ।"
"लेकिन अइकी तूहीं तो सहनशीलता नयँ देखइलहीं !" जोश आउ ईर्ष्या के साथ तुरतम्मे बात काटते पुलख़ेरिया अलिक्सांद्रोव्ना बोलला । "जानऽ हीं, दुन्या, हम तोहन्हीं दुन्नु के देख रहलियो हल, तूँ बिलकुल ओकर प्रतिरूप हकहीं आउ चेहरा से ओतना नयँ, जेतना कि आत्मा से - दुन्नु विषादग्रस्त, दुन्नु उदास आउ चिड़चिड़ा, दुन्नु जिद्दी आउ दुन्नु उदार ... की शायद ऊ अहंकारी हइ, दुनेच्का ? अयँ ? ... आउ जब हम सोचऽ ही, कि आझ साँझ के की होबत, त हमर दिल बइठ जा हके !"
"परेशान मत हो, माय, जे होवे के हइ, ऊ होतइ ।"
"दुनेच्का ! जरी सोच, कि हमन्हीं कइसन हालत में हकूँ ! की होत, अगर प्योत्र पित्रोविच इनकार कर देता ?" असावधानी से बेचारी पुलख़ेरिया अलिक्सांद्रोव्ना के मुँह से अचानक निकस गेलइ ।
"त एकर बाद उनकर की महत्त्व रह जइतइ !" तीक्ष्ण स्वर से आउ तिरस्कारपूर्वक दुन्या जवाब देलकइ ।
"ई हमन्हीं अच्छा कइलिअइ, कि बाहर चल अइते गेलिअइ", जल्दी-जल्दी में बात काटते पुलख़ेरिया अलिक्सांद्रोव्ना बोलला, "ऊ कहीं तो कोय काम से जल्दी जाय लगी चाह रहले हल - ओकरा जाय देहीं, कुछ हावा खाय देहीं ... ओकर कमरा में तो बड़ी घुटन हलइ ... आउ हियाँ साँस लेवे के हावा काहाँ हइ ? हियाँ तो रोडो पर ओइसने हइ, जइसन कि कमरा में बिन झरोखा के । हे भगमान, ई कइसन शहर हइ ! ... ठहर, बगल हो जो, दाब देते जइतउ, कुछ तो ढोके लेले आब करऽ हउ ! अरे ई तो पियानो लेके अइते गेलइ, सच में ... कइसे धकिअइते जा हइ ... हमरा तो ई लड़की से भी डर लगऽ हके ..."
"कइसन लड़की से, माय ?"
"अरे, अइकी ई, सोफ़िया सिम्योनोव्ना से, जे अभी ओज्जा हलइ ..."
"की बात से ?"
"हमरा तो अइसन आशंका लगऽ हउ, दुन्या । खैर, तूँ विश्वास कर चाहे नयँ, जइसीं ऊ अन्दर अइलइ, ओहे पल हम सोचलिअइ; एकरे में तो मुख्य बात छिप्पल हइ ..."
"बिलकुल कुछ नयँ छिप्पल हइ !" चिढ़के दुन्या चिल्लइलइ । "ई तूँ कइसन आशंका लेके बइठ गेलहीं, माय ! ऊ खाली कल्हे ओकरा से परिचित होला ह, आउ अब, जब ऊ अन्दर घुसलइ, त ओकरा पछानवो नयँ कइलका ।"
"अच्छऽ, अइकी देखवे तो करम्हीं ! ... ओकरा चलते हम चिंतित हकूँ, अइकी देखवे करम्हीं, देखमहीं ! हम तो केतना डर गेलूँ - ऊ हमरा तरफ घूर रहल ह, एकटक देख रहल ह, अँखिया अइसन, कि हम कुरसिया पर मोसकिल से बइठल रह पइलूँ, आद हउ, कइसे ऊ ओकर परिचय देवे लगी शुरू कइलकइ ? आउ हमरा अजीब लगऽ हउ - प्योत्र पित्रोविच ओकरा बारे कइसन-कइसन बात लिक्खऽ हथिन, आ ऊ ओकरा हमन्हीं के परिचित करावऽ हइ, आ तोरो ! मतलब, ऊ लड़की ओकरा बड़ी प्रिय हइ !"
"लिक्खे से की होवऽ हइ ! हमन्हिंयो बारे तो बोलवो करते जा हलइ, लिखतहूँ जा हलइ, भूल गेलहीं, की ? लेकिन हमरा अकीन हइ, कि ऊ ... बहुत निम्मन लड़की हइ आउ ई सब कुछ बकवास हइ !"
"भगमान करे, ऊ अइसने होवइ !"
"आ प्योत्र पित्रोविच नीच गपोड़ेबाज हइ ।" अचानक दुनेच्का साफ-साफ जवाब देलकइ ।
पुलख़ेरिया अलिक्सांद्रोव्ना तो खामोश हो गेला । बातचीत बन हो गेलइ ।
X X X X X X X X X
"अइकी ई बात हको, जेकर हमरा तोहरा साथ काम हके ...", रज़ुमुख़िन के खिड़किया दने ले जइते रस्कोलनिकोव बोललइ ।
"त हम कतेरिना इवानोव्ना के बता देबइ, कि अपने अइथिन ...", बाहर चल जाय के तैयारी में सोनिया जल्दी-जल्दी बोललइ ।
"बस एक मिनट, सोफ़िया सिम्योनोव्ना, हमन्हीं बीच कोय गोपनीय बात नयँ हो रहले ह, अपने के चलते कोय बाधा नयँ हइ ... हमरा अपने के साथ अभियो दू शब्द कहे के हइ ... सुनऽ", जइसे बिन बात पूरा कइले ऊ अचानक रज़ुमिख़िन दने मुड़लइ । "तूँ तो ई बात जानऽ ह ... की नाम हइ उनकर ! ... पोरफ़िरी पित्रोविच ?"
"काहे नयँ ! हमर तो रिश्तेदार हथिन । लेकिन की बात हइ ?" ऊ एक प्रकार के उत्सुकता के विस्फोट के साथ बात आगू बढ़इलकइ ।
"ऊ तो अभी ई केस के ... ई हत्या के मामले में ... अइकी कल्हींएँ तो बोल रहलहो हल ... छानबीन कर रहलथिन हँ न ?"
"हाँ, हाँ ... तो ?" रज़ुमिख़िन अचानक आँख फाड़के देखलकइ ।
"ऊ गिरवी रक्खेवलन के पूछ रहलथिन हल, आ हुआँ तो हमरो कुछ गिरवी धइल हइ, अइसे तो रद्दी माल हइ, तइयो हमर बहिन के अंगूठी हइ, जे हमरा आदगार के रूप में भेंट कइलक हल, जब हम हियाँ आ रहलूँ हल, आउ हमर बाउ के चानी के घड़ी हकइ । ई सब के कीमत कोय पाँच-छो रूबल होतइ, लेकिन हमरा लगी कीमती हके, निशानी (स्मृति-चिह्न) । त अब हम की करूँ ? नयँ चाहऽ हूँ हम, कि ई सब चीज खो जाय, खास करके घड़ी । हम तो थोड़े देर पहिले काँप रहलूँ हल, कि कहीं हमर मइया ओकरा तरफ देखके हमरा पुच्छे नयँ लगे, जब हमन्हीं दुनेच्का के घड़ी के बारे चर्चा कर रहते गेलिए हल । ई एकमात्र चीज हइ, जे बाउ के बाद सुरक्षित बच्चल हलइ । ऊ तो बेमार पड़ जइतइ, अगर ई खो जा हइ । आखिर तो औरत हइ ! त की कइल जाय, बतावऽ ! जानऽ ही, कि थाना में रिपोट करे के चाही । लेकिन की ई बेहतर नयँ होतइ कि सीधे पोरफ़िरी के संपर्क कइल जाय, अयँ ? तोरा की कहना हको ? ई मामला तो जल्दी से जल्दी निपट जाय के चाही । देखबहो, कि दुपहर के भोजन के पहिलहीं मइया पुछतइ !"
"थाना में तो बिलकुल नयँ, बल्कि बिन हिचक के पोरफ़िरी के पास !" रज़ुमिख़िन एक प्रकार के बेहद जोश में चीखलइ । "हमरा केतना खुशी हकइ ! एकरा में की हइ, अभिए चलल जाय, दुइए डेग तो हकइ, पक्का हमन्हीं के ऊ मिल जइता !"
"ठीक हइ ... चलल जाय ..."
"आ ऊ तोरा से मिलके बहुत, बहुत, बहुत, बहुत खुश होथुन ! हम तोरा बारे उनका भिर कइएक समय पे चर्चा कइलियो ह ... कलहूँ बात कइलियो हल । चलल जाय ! ... मतलब तूँ बुढ़िया के जानऽ हलहो ? हूँ, त ई बात हइ ! ... ई सब कुछ शा-न-दा-र ढंग से मोड़ लेलकइ ! ... अरे हाँ ... सोफ़िया इवानोव्ना ..."
"सोफ़िया सिम्योनोव्ना", रस्कोलनिकोव (नाम में गलती के) सुधरलकइ । "सोफ़िया सिम्योनोव्ना, ई हमर दोस्त, रज़ुमिख़िन, आ अदमी बहुत निम्मन ..."
"अगर अपने सब के अभी जाय के हकइ ...", सोनिया बात शुरू करे के कोशिश कइलकइ, रज़ुमिख़िन दने बिलकुल नयँ देखके, आ एकरा चलते आउ भी जादे सकपकाके ।
"त चलल जाय !" रस्कोलनिकोव फैसला कइलकइ, "हम अपने हियाँ आझे अइबइ, सोफ़िया सिम्योनोव्ना, खाली एतने बता देथिन, कि अपने काहाँ रहऽ हथिन ।"
ई बात नयँ हलइ कि ऊ सकपका रहले हल, बल्कि जइसे ऊ जल्दी में हलइ आउ ओकरा साथ नजर मिलावे से कतरा रहले हल । सोनिया अपन पता देलकइ आउ ओहे पल शरमा के लाल हो गेलइ । सब्भे कोय साथे-साथ बाहर गेते गेलइ ।
"की तूँ दरवाजा में ताला नयँ लगावऽ हो ?" ओकन्हीं के साथ पीछू-पीछू ज़ीना पर उतरके जइते रज़ुमिख़िन पुछलकइ ।
"कभी नयँ ! ... बल्कि, अइकी दू साल से ताला खरीदे के सोच रहलियो ह", ऊ लपरवाही से बात आगे बढ़इलकइ । "खुश रहऽ हका ऊ लोग, जिनका ताला लगावे के जरूरते नयँ रहऽ हइ ।" हँसते-हँसते ऊ सोनिया दने मुड़लइ ।
फाटक भिजुन रोड पर ओकन्हीं रुक गेते गेलइ ।
"अपने के दहिना दने जाय के हइ, सोफ़िया सिम्योनोव्ना ? अच्छऽ, अपने हमरा कइसे खोजलथिन ?" ऊ पुछलकइ, मानूँ ऊ ओकरा बिलकुल आउ कुछ कहे ल चाह रहले हल ।
ओकरा ओकर शांत आउ साफ आँख दने देखे के मन कर रहले हल, लेकिन कइसूँ ई सब में ओकरा सफलता नयँ मिल रहले हल ...
"लेकिन पोलेच्का के अपने तो अपन पता बता देलथिन हल न ।"
"पोल्या ? अरे हाँ ... पोलेच्का ! ई ... छोटकी ... ई अपने के बहिन हथिन ? मतलब हम उनका अपन पता दे देलिये हल ?"
"की वास्तव में अपने भूल गेलथिन ?"
"नयँ ... आद हकइ ..."
"आ हम अपने के बारे तो अपन स्वर्गीय पिता से पहिलहीं सुन चुकलिए हल ... तखने खाली हमरा अपने के कुलनाम (उपनाम) नयँ मालूम हलइ, आउ उनको खुद्दे मालूम नयँ हलइ ... आउ अभी हम अइलिअइ ... आउ जइसीं कल्हे हमरा अपने के कुलनाम मालूम पड़लइ ... तइसीं आझ पुछलिअइ - 'हियाँ पर मिस्टर रस्कोलनिकोव काहाँ रहऽ हथिन ?' ... आउ हमरा ई मालूम नयँ हलइ, कि अपनहूँ किराया पर रहऽ हथिन ... अच्छऽ, जी अब चलऽ हिअइ ... हम कतेरिना इवानोव्ना के (बता देबइ) ..."
ऊ ई बात से बहुत जादे खुश हलइ, कि आखिरकार ऊ बाहर चल अइलइ; निच्चे तरफ देखते आगू बढ़लइ, तेजी से, ताकि जेतना जल्दी हो सकइ, ऊ ओकन्हीं के नजर से ओझल हो जाय; ताकि रोड के दहिना तरफ के नुक्कड़ तक के ई बीस डेग कइसूँ जल्दी से जल्दी पार कर लेइ आउ आखिर अकेल्ले हो जाय; आउ तब, जइते-जइते, जल्दी करते, बिन केकरो तरफ देखते, कुच्छो नोटिस नयँ करते, हरेक कहल गेल शब्द, हरेक परिस्थिति पर सोचइ, आद करइ, विचार करइ । कभी नयँ, कभी नयँ ऊ अइसन कउनो प्रकार के अनुभव कइलके हल । समुच्चा नयका संसार अनजाना आउ धुँधला रूप में ओकर आत्मा में उतरलइ । अचानक ओकरा आद पड़लइ, कि रस्कोलनिकोव खुद्दे ओकरा हीं आझ आवे लगी चाहऽ हला, शायद, सुबहे में, शायद अभिए !
"खाली आझ नयँ, किरपा करके, आझ नयँ !" डूबते दिल से ऊ बड़बड़इलइ, बिलकुल एगो डरल बुतरू नियन केकरो से निवेदन करते । "हे भगमान ! हमरा हीं ... ई कमरा में ... ऊ देख लेता ... हे भगमान !"
आउ, वास्तव में, ऊ ई क्षण एगो अपरिचित सज्जन के नोटिस नयँ कर पइलकइ, जे ओकरा पर बराबर नजर रखले हलइ आउ ओकर बराबर नगीच से पीछा करब करऽ हलइ । ऊ ओकरा ठीक फाटक से निकसला के बादे से पिछुअइले हलइ । ऊ क्षण, जब तीनो - रज़ुमिख़िन, रस्कोलनिकोव आउ ऊ, फुटपाथ पर दू शब्द बात करे खातिर रुक गेते गेले हल, ई राहगीर, ओकन्हीं के सामने से गुजरते समय, अचानक मानूँ चौंक गेलइ, जब अनजाने में सोनिया के शब्द कान में पड़लइ - "आउ पुछलिअइ - मिस्टर रस्कोलनिकोव काहाँ रहऽ हथिन ?"
ऊ तेजी से, लेकिन ध्यान से तीनों में से सब्भे पर नजर डललकइ, खास करके रस्कोलनिकोव पर, जेकरा से सोनिया बात कर रहले हल; फेर घरवा तरफ देखलकइ आउ एकरा नोट कर लेलकइ । ई सब कुछ पलक झपकते कर लेल गेलइ, चलतहीं-चलतहीं, आउ राहगीर ई बात के देखावे लगी नयँ चाहऽ हलइ, आगे बढ़ते गेलइ, अपन डेग के गति कम करते आउ ई तरह से, मानूँ केकरो इंतजार करब करऽ हलइ । ऊ सोनिया के इंतजार कर रहले हल; ऊ देखलकइ, कि ओकन्हीं विदा हो रहल ह आउ सोनिया अब केधरो अपन घर तरफ जात ।
"लेकिन कद्धिर अपन घर जाब करऽ हइ ? ई चेहरा के कहीं तो देखलिए ह", ऊ सोचलकइ, सोनिया के चेहरा के आद करते ..., "मालूम करे के चाही ।"
नुक्कड़ तक पहुँचके ऊ रोड के पार करके दोसरा छोर दने चल गेलइ, पीछू तरफ मुड़के देखलकइ, कि सोनिया ठीक ओकरे पीछू-पीछू आ रहल ह, ओहे रस्ता से, आउ बिन कुछ नोटिस कइले । नुक्कड़ तक पहुँचके ओहो एहे रोड तरफ मुड़ गेलइ । सामने वला फुटपाथ पर से ऊ पीछू-पीछू चललइ, ओकरा पर से नजर बिन हटइले; करीब पचास डेग चलके, फेर से रोड पार करके ओहे तरफ आ गेलइ, जे तरफ से सोनिया जा रहले हल, ओकर नगीच पहुँच गेलइ आउ ओकर पीछू-पीछू चल्ले लगलइ, कोय पाँच डेग के दूरी बनइले ।
ई अदमी के उमर कोय पचास साल हलइ, कद मध्यम से कुछ उँचगर, हट्ठा-कट्ठा, चौड़गर आउ ढालूदार कन्हा, जेकरा से ऊ कुछ कुबड़ेदार नियन लगऽ हलइ । ऊ फैशनदार आउ निम्मन पोशाक पेन्हले हलइ आउ हैसियतदार कुलीन घराना के लगऽ हलइ । ओकर हाथ में एगो सुन्दर बेंत के छड़ी हलइ, जेकरा ऊ हरेक डेग के साथ फुटपाथ पर टेकते जा हलइ, आउ ओकर हथवा एगो स्वच्छ दस्ताना में हलइ । ओकर चौलगर, उँचगर गंडास्थि (cheekbone) काफी मनोहर हलइ, आउ चेहरा के रंग ताजा आउ पितिरबुर्ग वला से भिन्न हलइ । केश ओकर अभियो बहुत घना, आउ बिलकुल सुनहरा हलइ, बस कहीं-कहीं जरी-मनी सफेदी झलकऽ हलइ, आउ चौलगर, घनगर कुदार नियन दाढ़ी के रंग ओकर सिर के केश से हलका हलइ । ओकर आँख नीला हलइ, आउ देखे में भावशून्य रूप से एकाग्र आउ विचारमग्न लगऽ हलइ; होंठ लाल हलइ । सामान्य रूप से, ई अपन स्वास्थ्य के बहुत निम्मन ढंग से बरकरार रक्खे वला अदमी हलइ आउ अपन उमर से बहुत छोटगर लगऽ हलइ ।
जब सोनिया नहर भिर बाहर अइलइ, तखने ओकन्हिंएँ दुन्नु फुटपाथ पर हलइ । ओकरा देखके ऊ ओकर विचारमग्नता आउ अन्यमनस्कता नोटिस कर लेलकइ । अपन घर भिर पहुँचला पर सोनिया गेट के अंदर मुड़लइ, ऊ कुछ आश्चर्यचकित होल ओकर पीछू-पीछू गेलइ । अहाता में घुसके सोनिया दहिने मुड़लइ, कोनमा तरफ, जाहाँ ओकर फ्लैट में जाय के ज़ीना हलइ । "वाह !" अनजान अदमी बड़बड़इलइ आउ ओकरा पीछू-पीछू सीढ़ी चढ़े लगलइ । तभिए सोनिया के ओकरा तरफ ध्यान गेलइ । ऊ तेसरा मंजिल पर गेलइ, बरामदा तरफ मुड़लइ आउ 9 नंबर के घर के घंटी बजइलकइ, जेकर दरवजवा पर खल्ली से लिक्खल हलइ - "कापेरनाउमोव दरजी" । "वाह", फेर से अजनबी दोहरइलकइ, ई विचित्र संयोग से आश्चर्यचकित होके, आउ बगल के 8 नंबर के घर के घंटी बजइलकइ । दुन्नु दरवाजा एक दोसरा से कोय छो डेग के अंतर पर हलइ ।
"तूँ कापेरनाउमोव के हियाँ रहऽ हकहो !" ऊ बोललइ, सोनिया तरफ देखते आउ हँसते । "ऊ कल्हे हमर वास्कट के रफू कइलके हल । आउ हम हियाँ, तोहर बगल में, मैडम रेसलिख़, गेरत्रुदा कारलोव्ना के मकान में । कइसन संयोग के बात हइ !"
सोनिया ओकरा तरफ ध्यान से देखलकइ ।
"हमन्हीं पड़ोसी हिअइ", कइसूँ खास तरह के खुशी के साथ ऊ आगू बोललइ । "हमरा ई शहर में आल बस तेसरा दिन हको । अच्छऽ जी, फेर भेंट होतइ ।"
सोनिया कोय जवाब नयँ देलकइ; दरवाजा खुललइ, आउ ऊ चुपके से अपन कमरा में चल गेलइ । कोय कारणवश ओकरा शरम बुझइलइ, आउ मानूँ सहम गेलइ ...
X X X X X X X X X
पोरफ़िरी के हियाँ जइते बखत रस्ता में रज़ुमिख़िन विशेष रूप से उत्तेजित हलइ ।
"ई तो, भाय, बहुत निम्मन हइ", ऊ कइएक तुरी दोहरइलकइ, "आउ हम खुश हकूँ ! हम खुश हकूँ !"
"लेकिन तोरा खुशी कउन बात लगी हको ?" रस्कोलनिकोव मने-मन सोचलकइ ।
"ई बात तो हम जानवे नयँ करऽ हलियो, कि तूहूँ बुढ़िया के हियाँ गिरवी रक्खऽ हलहो । आउ ... आउ ... ई बात बहुत पहिले के हकइ ? मतलब, बहुत पहिले तूँ ओकरा हीं गेलहो हल ?"
"ई वास्तव में कइसन भोला मूरख हइ !"
"कब ? ...", रस्कोलनिकोव आद करे के प्रयास करते ठहर गेलइ, "हाँ, लगऽ हइ कि ओकर मौत के करीब तीन दिन पहिले ओकर घर गेलिए हल । लेकिन, हम गिरवी रक्खल समान के छोड़ावे खातिर अभी जाय वला नयँ", समान के बारे एक प्रकार के त्वरित आउ विशेष चिंता के साथ ऊ बोललइ, "कल्हे के ऊ मनहूस सरसाम के चलते ... फेर हमरा पास तो बस चानी के एगो रूबल भर बच गेल ह !"
सरसाम के उल्लेख ऊ विशेष जोर देके कइलकइ ।
"ओ हाँ, हाँ, हाँ", जल्दीबाजी में आउ नयँ मालूम काहे लगी, रज़ुमिख़िन सहमति प्रकट कइलकइ, "अच्छऽ, त तखने तोरा एहे चलते ... आंशिक रूप से दिमाग में आ रहलो हल ... आउ जानऽ ह, तूँ सरसामो में लगातार कोय अंगूठी आउ सिकरी (चेन) के बात कर रहलऽ हल ! ... ओ हाँ, हाँ ... ई बात साफ हको, सब कुछ अब साफ हो गेलो ह ।"
"त ई बात हइ ! ई विचार ओकन्हीं बीच वास्तव में फैलल हइ ! ई एगो अइसन अदमी हइ, जे हमरा लगी सूली चढ़ जइतइ, लेकिन ऊ केतना खुश हइ कि ओकरा ई बात साफ हो गेले ह कि सरसाम में हम अँगूठी के काहे बात कर रहलिए हल ! ओकन्हीं सब के दिमाग में ई बात बैठ गेले ह ! ..."
"आ हमन्हीं के उनका से भेंट होतइ ?" ऊ उँचगर स्वर में पुछलकइ ।
"होतइ, होतइ", रज़ुमिख़िन जल्दी-जल्दी बोललइ । "ऊ निम्मन अदमी हथिन, भाय, तूँ देख लेबहो ! जरी सन बेढब हथिन, मतलब ऊ फैशनदार अदमी हथिन, लेकिन हम दोसर मामले में बेढब बोल रहलियो ह । अदमी बुद्धिमान, बुद्धिमान, बहुत समझदारो, खाली एक प्रकार के खास तरह से सोचे के ढंग वला ... अविश्वासी, शक्की, सनकी ... फरेब के काम पसीन करऽ हइ, मतलब फरेब करना नयँ, बल्कि मूरख बनाना ... बिलकुल ठोस पुरनका तरीका ... लेकिन ऊ अपन काम जानऽ हइ, अच्छा से जानऽ हइ ... ऊ परसाल के एगो केस के, एगो हत्या के मामला के सुलझा देलकइ, जेकरा में कोय सुराग नयँ हलइ ! ऊ तोहरा से बहुत, बहुत, बहुत मिल्ले लगी चाहऽ हको !"
"लेकिन काहे लगी एतना जादे (उताहुल) ?"
"मतलब ई बात नयँ हइ कि ... देखवे करऽ हो, हाल में जबसे तूँ बेमार पड़लहो, हमरा अकसर आउ बहुत जादे तोरा बारे बात करे पड़लइ ... त ऊ सुनलइ ... आउ जइसीं जानलइ, कि तूँ कानून के पढ़ाय कर रहलहो ह आउ परिस्थितिवश एकर अध्ययन पूरा नयँ कर सकऽ हो, तब ऊ कहलकइ - 'कइसन अफसोस के बात हइ !' आउ हम नतीजा निकसलिअइ ... मतलब, सब बात के मिलाके, कोय एक बात से नयँ; कल्हे ज़म्योतोव ... देखवे करऽ हो, रोद्या, कल्हे हम पीयल हालत में तोरा कुछ तो बक देलिअइ, जब हमन्हीं घर जाब करऽ हलिअइ ... ओहे से, देखवे करऽ हो, भाय, कि हमरा डर लगऽ हके, कि कहीं तूँ ई बात के कुछ बढ़ा-चढ़ाके मतलब नयँ निकास ल ..."
"ई की हइ ? कि हमरा लोग पागल समझऽ हइ ? हाँ, शायद, ई सही हइ ।"
ऊ तनावपूर्ण रूप से मुसकइलइ ।
"हाँ ... हाँ ... मतलब उफ़, नयँ ! ... खैर, सब कुछ, जे हम बोल रहलिए हल (आउ दोसरो चीज के बारे), ई सब कुछ, खुमारी के चलते, बकवास हलइ ।
"लेकिन तूँ माफी काहे लगी माँग रहलऽ ह ! हम ई सब से केतना तंग आ गेलूँ हँ !" रस्कोलनिकोव अत्यधिक चिढ़के चिल्लइलइ । लेकिन ऊ आंशिक रूप से ढोंग कर रहले हल ।
"जानऽ ही, जानऽ ही, समझऽ ही । अकीन करऽ, कि हम समझऽ हियो । बोलहूँ में शरम आवऽ हके ..."
"अगर शरम आवऽ हको, त बोलवे मत करऽ !"
दुन्नु चुप हो गेलइ । रज़ुमिख़िन कुछ जादहीं खुश हलइ, आउ रस्कोलनिकोव के एकरा चलते नफरत अनुभव हो रहले हल । जे कुछ रज़ुमिख़िन अभी पोरफ़िरी के बारे बोलले हल, ओकरो से परेशानी हो रहले हल ।
"एकरो लगी हमरा लज़ारुस गावे पड़त [2]", ऊ सोचलकइ, ओकर चेहरा पीयर पड़ गेलइ आउ दिल धड़के लगलइ, "आउ अधिक स्वाभाविक रूप से गावे पड़त । सबसे स्वाभाविक ई होत कि कुच्छो गावहीं के नयँ चाही। जादे कुच्छो गावहीं के नयँ चाही ! नयँ, जादे फेनु अस्वाभाविक होत ... खैर, हुआँ की होवऽ हइ ... देखबइ ... अभी ... जाना ठीक हइ, कि ठीक नयँ हइ ? फटिंगा खुद्दे चिराग के तरफ उड़के जा हइ । दिल धड़क रहल ह, एहे अच्छा नयँ हके ! ..."
"ई सिलेटी (grey) घर में", रज़ुमिख़िन कहलकइ ।
"सबसे मुख्य बात ई हइ, कि पोरफ़िरी के मालूम हइ, कि नयँ मालूम हइ, कि हम कल्हे ई चुड़ैल बुढ़िया के फ्लैट में गेलिए हल ... आउ खून के बारे पूछ रहलिए हल ? एक्के पल में ई मालूम कर लेवे के चाही, पहिलहीं कदम रखते, जब हम अंदर प्रवेश करम, चेहरा से मालूम करे के चाही; अ-न्य-था ... चाहे हमर सर्वनाश काहे नयँ हो जाय, लेकिन हम मालूम करके रहम !"
"आ तोरा ई मालूम हको", अचानक रस्कोलनिकोव एगो धूर्त मुसकान के साथ संबोधित कइलकइ, "हम तो, भाय, आझ नोटिस कइलियो, कि तूँ सुबहे से एक प्रकार के विशेष उत्तेजना में हकऽ ? सही बात हइ न ?"
"कइसन उत्तेजना में ? बिलकुल कोय उत्तेजना में नयँ ।" रज़ुमिख़िन के देह मानूँ ऐंठ गेलइ ।
"नयँ, भाय, वास्तव में ई साफ देखाय दे हको । कुरसी पर तूँ आझ अइसे बइठल हलऽ, जइसे तूँ कभी नयँ बइठऽ ह, कइसूँ एकदम किनारे में, आउ लगातार तोर देह तिलमिला रहलो हल । बिन कोय कारण के बीच-बीच में उचक पड़ऽ हलऽ । कभी गोसाऽ जा हलऽ, आउ कभी अचानक तोर थोपड़ा बहुत मिठगर लॉलीपॉप नियन हो जा हलो । तोहर चेहरा शरम से लाल हो जा हलो; खास करके जब तोरा दुपहर के खाना पर आमंत्रित कइल गेलो, त तोर चेहरा अत्यधिक लाल हो गेलो ।"
"अइसन कोय बात नयँ हइ; सब बकवास ! ... तोहर कहे के की मतलब हको ?"
"तोरा हो की गेलो ह, बिलकुल इस्कुलिया नियन कुलबुला रहलऽ ह ! उफ, शैतान कहीं के, देखऽ, फेर से ओकर चेहरा लाल हो गेलइ !"
"आखिर तूँ कइसन सूअर हकऽ !"
"लेकिन तूँ सकपका काहे लगी रहलऽ ह ? रोमियो ! ठहरऽ, आझ हम कहीं बता देवे जा रहलियो ह, हा-हा-हा ! मइया के तो हँसी छूट जइतइ ... आउ दोसरो केकरो ..."
"सुन, सुन, सुन, वास्तव में ई गंभीर बात हउ, वास्तव में ई ... शैतान के बच्चे, तूँ बाद में की करे जा रहलँऽ हँ !" रज़ुमिख़िन आखिर हकलाय लगलइ, डर से ठंढा पसीना छूटे लगलइ । "तूँ उनकन्हीं के की कहम्हीं ? हम तो, भाय, ... उफ, तूँ कइसन सूअर हकँऽ !"
"तूँ तो ठीक वसन्त के गुलाब लग रहलऽ ह ! काश, तोरा समझ में अइतो हल कि ई तोरा पर केतना फब्बऽ हको; दस विर्शोक कद (= करीब छो फुट) के [3] रोमियो ! आउ तूँ आझ कइसन नहाल-धोल हकऽ, नोहवो कइसन साफ-सुथरा कइले ह, अयँ ? पहिले कभी अइसन होलो हल ? आउ, हे भगमान, तूँ तो पउडर-तउडर आउ सुगंधित तेलो लगइलऽ ह ! जरी झुकके देखाहो तो !"
"सूअर कहीं के !!!"
रस्कोलनिकोव एतना हँसलइ, कि, लगऽ हलइ, अपन हँसी रोक नयँ पइलकइ, आउ अइसीं हँसते ओकन्हीं पोरफ़िरी पित्रोविच के फ्लैट में प्रवेश करते गेलइ । एहे रस्कोलनिकोव चाहऽ हलइ - अंदर के कमरा सब से कोय भी सुन सकऽ हलइ, कि ओकन्हीं हँसते अंदर घुसलइ आउ प्रवेशमार्ग में लगातार खिखिअइते जाब करऽ हइ।
"एक शब्द नयँ हियाँ, नयँ तो हम तोरा ... मारके भरता बना देबउ !" रस्कोलनिकोव के कन्हा पकड़के गोस्सा में रज़ुमिख़िन फुसफुसइलइ ।
Posted by नारायण प्रसाद at 2:02 AM No comments: Links to this post
Labels: अनूदित साहित्य, उपन्यास
Wednesday, March 11, 2015
अपराध आउ दंड - भाग – 3 ; अध्याय – 3
अपराध आउ दंड
भाग – 3
अध्याय – 3
"ऊ ठीक हका, ठीक हका !" अन्दर घुसते लोग के ज़ोसिमोव खुशी से चीखते बोललइ । ओकरा अइला करीब दस मिनट हो चुकले हल आउ कल्हीं नियन सोफा पर एक कोना में बइठल हलइ । रस्कोलनिकोव सामने दोसरा तरफ बइठल हलइ, पूरा पोशाक पेन्हले आउ सवधानी से नहइले आउ कंगही कइले हलइ, जे लम्बा समय से ओकरा साथ नयँ होले हल । कमरा तुरते भर गेलइ, लेकिन नस्तास्या तइयो भेंटकर्ता सब के पीछू-पीछू आवे में सफल हो गेलइ आउ सुन्ने लगलइ ।
वास्तव में, रस्कोलनिकोव करीब-करीब चंगा हलइ, खास करके कल्हे के तुलना में, खाली बहुत पीयर हलइ, अन्यमनस्क आउ उदास हलइ । बाहर से ऊ मानूँ एगो घायल या कोय तरह के तेज शारीरिक पीड़ा से पीड़ित अदमी नियन लगऽ हलइ - ओकर भौं तन्नल, होंठ भिंच्चल, आउ आँख लाल हलइ। ऊ बहुत कम बोलऽ हलइ आउ अनिच्छा से, मानूँ जोर लगइला के बाद, चाहे कोय फर्ज अदा करते नियन, आउ कभी-कभी ओकर चाल-ढाल में एक प्रकार के बेचैनी देखाय दे हलइ ।
कमी हलइ त हाथ में कोय पट्टी के या अंगुरी पर ताफ्ता (एक प्रकार के रेशमी कपड़ा) के लपेटन के, ताकि ओकर पूरा हुलिया ऊ अदमी जइसन होते हल, जेकर, मसलन, अंगुरी में बहुत दर्दनाक फोड़ा रहे, चाहे घायल हाथ, चाहे अइसीं आउ कुछ ।
लेकिन, ई पीयर आउ उदास चेहरो पर एक क्षण लगी मानूँ रोशनी के चमक आ गेलइ, जब माय आउ बहिन अंदर अइते गेला, लेकिन एकरा से ओकर पहिलौका नीरस अन्यमनस्कता के बजाय ओकर भाव में मानूँ अधिक केन्द्रित व्यथा में वृद्धि हो गेलइ । रोशनी तो तुरते धुँधला पड़ गेलइ, लेकिन व्यथा रह गेलइ, आउ ज़ोसिमोव, अभी-अभी डाक्टरी शुरू करे वला नौजवान डाक्टर के उत्साह से अपन मरीज के देखला आउ अध्ययन कइला पर ई बात नोटिस करके अचरज में पड़ गेलइ, कि अपन रिश्तेदार के आगमन से खुशी के बजाय, मानूँ घंटा-दू घंटा के यातना सह लेवे के ओकरा में एगो भारी गुप्त दृढ़ संकल्प हलइ, जेकरा टालल नयँ जा सकऽ हलइ । ऊ बाद में देखलकइ, कि कइसे बाद में होल बातचीत के लगभग हरेक शब्द जइसे एक प्रकार से ओकर मरीज के घाव के स्पर्श करऽ हलइ आउ ओकरा ताजा कर दे हलइ; लेकिन एकर साथे-साथ ओकरा आंशिक रूप से ई बात के अचरज हो रहले हल, कि कल्हे वला एकोन्मादी (monomaniac) के आझ अपन भावना के नियंत्रित करे आउ छिपावे के शक्ति आ गेले हल, जे कल्हे एगो बिलकुल छोटगरो शब्द से गोस्सा में लगभग भड़क उट्ठऽ हलइ ।
"हाँ, हम अब खुद देखऽ ही, कि लगभग चंगा ही", हार्दिक मन से रस्कोलनिकोव माय आउ बहिन के चूमते कहलकइ, जेकरा से पुलख़ेरिया अलिक्सांद्रोव्ना के चेहरा चमक उठलइ, "आउ कल्हे नियन अब ई बात नयँ कह रहलियो ह", रज़ुमिख़िन के संबोधित करते आउ ओकरा साथ मित्रवत् हाथ मिलइते ऊ आगू बोललइ ।
"आ हमरो आझ इनका देखके अचरज होब करऽ हइ", ज़ोसिमोव शुरू कइलकइ, जे आगन्तुक के देखके बहुत खुश होलइ, काहेकि दसे मिनट में अपन मरीज के साथ बातचीत के सिलसिला के खोवे में सफल हो चुकले हल । "लगभग तीन-चार दिन में, अगर अइसीं चलते रहतइ, त बिलकुल पहिलहीं जइसन हो जइतइ, मतलब जइसन हलइ एक महिन्ना पहिले, चाहे दू ... चाहे, शायद, तीनो ? सचमुच ई बहुत पहिलहीं से शुरू होलो हल आउ अइसन हालत तक बनके अइलो ह ... हइ न ? त मानऽ हो न, कि शायद खुद्दे एकरा लगी दोषी हलऽ ?" ऊ सवधान मुसकाहट के साथ बात आगे बढ़इलकइ, मानूँ ऊ अभियो डर रहले हल कि कहीं ओकरा नराज नयँ कर देय ।
"बहुत संभव हइ", रस्कोलनिकोव भावशून्य मुद्रा में उत्तर देलकइ ।
"हमर कहे के मतलब हको", आउ खुश होते ज़ोसिमोव बात जारी रखलकइ, "कि तोहर पूरा तरह से चंगा होना, मुख्यतः, अब खाली तोरा खुद्दे पर निर्भर करऽ हको । अब, जबकि तोहरा से बातचीत करना संभव हो गेलो ह, हम तोरा अकीन देलावे लगी चाहबो, कि ई आवश्यक हको कि मौलिक, यूँ कहल जाय, असली जड़, जे तोहरा रोग के हालत पैदा कइलको हल, ओकरा हटावे के चाही, तभिए तूँ ठीक होबऽ, नयँ तो हालत बत्तरो होतो । ई मौलिक कारण हमरा नयँ मालूम, लेकिन तोरा तो मालूम होवहीं के चाही । तूँ बुद्धिमान हकऽ, आउ वस्तुतः, खुद्दे नोटिस कइलऽ होत । हमरा लगऽ हको, कि तोहर अव्यवस्था के शुरुआत आंशिक रूप से तोर विश्वविद्यालय छोड़े के समय से मेल खा हको । तोहरा खाली बइठना बिलकुल नयँ चाही, ओहे से परिश्रम आउ सामने एक दृढ़ निश्चित कइल लक्ष्य, हमरा लगऽ हको, तोहरा लगी बहुत सहायक हो सकऽ हको ।"
"हाँ, हाँ, तूँ बिलकुल सही हकऽ ... अइकी हम तुरते विश्वविद्यालय में योगदान (join) कर ले हियो, आउ तब सब कुछ ... पटरी पर आ जइतइ ..."
ज़ोसिमोव, जे अपन बुद्धिमानी भरल परामर्श आंशिक रूप से महिला लोग के सामने अपन प्रभाव डाले खातिर शुरू कइलके हल, वस्तुतः जरी आश्चर्यचकित हो गेलइ, जब अपन भाषण समाप्त कइला पर आउ अपन श्रोता तरफ देखला पर, ओकर चेहरा पर एगो निश्चयात्मक उपहास नोटिस कइलकइ । लेकिन ई पल भर तक रहलइ। पुलख़ेरिया अलिक्सांद्रोव्ना तुरतम्मे ज़ोसिमोव के धन्यवाद देवे लगला, विशेष करके कल रात के ओकन्हीं के होटल में भेंट करे खातिर ।
"की, ई तोहन्हीं हीं रात में गेला हल ?" चिंतित होल नियन रस्कोलनिकोव पुछलकइ । "मतलब, तोहन्हीं सफर के बाद सुतलऽ नयँ ?"
"आह, रोद्या, वस्तुतः ई सब तो खाली दू बजे तक के बात हलइ । हम आउ दुन्या तो घरवो पर दू बजे के पहिले कभी नयँ सुत्ते जा हलिअइ ।"
"हमरो नयँ समझ में आवऽ हके, कि उनका कइसे धन्यवाद करूँ", त्योरी चढ़इते आउ निच्चे तरफ तकते रस्कोलनिकोव बात जारी रखलकइ । "पइसा के बात तो अलगे हइ - क्षमा करिहऽ, कि हम एकरा बारे उल्लेख कइलियो" (ऊ ज़ोसिमोव तरफ मुड़लइ), "हमरा ई समझ में नयँ आवऽ हके, कि कइसे हम तोहरा से अइसन विशेष ध्यान रखवावे के पात्र होलिअइ । हमरा बिलकुल ई बात समझ में नयँ आवऽ हके ... आउ ... आउ ई हमरा लगी एगो मन पे बोझ हके, काहेकि हमरा समझ में नयँ आवऽ हके - हम तोहरा खुले दिल से बता रहलियो ह ।"
"तूँ जरिक्को परेशान मत होवऽ", ज़ोसिमोव जबरदस्ती हँसते बोललइ, "मान ल, कि तूँ हमर पहिला मरीज हकऽ, आउ हमर भाय, हम डाक्टर लोग जब पहिले-पहिल प्रैक्टिस चालू करते जा हिअइ, त अपन पहिलौका मरीज सब के अपन बुतरू नियन प्यार करऽ हिअइ, आउ कुछ लोग के तो ऊ सब से लगाव हो जा हइ । आउ हमरा पास तो ढेर सारा मरीज नयँ हकइ ।"
"आउ हम तो एकरा बारे कुछ नयँ बोलऽ हियो", रज़ुमिख़िन तरफ इस्तारा करते रस्कोलनिकोव आगू बोललइ, "एहो तो हमरा से अपमान आउ तकलीफ के अलावा कुछ नयँ देखलका ।"
"अरे, ई की बकवास कर रहला ह ! तूँ आझ भावुक मूड में लग रहलऽ ह की ?" रज़ुमिख़िन उँचगर स्वर में बोललइ ।
अगर ओकर दृष्टि जरी आउ तेज होते हल, त देखते हल, कि हियाँ भावुक मूड बिलकुल नयँ हलइ, बल्कि बिलकुल एकर उलटे हलइ । लेकिन अवदोत्या रोमानोव्ना ई बात के समझ गेलइ । ऊ एकटक आउ बेचैनी से अपन भाय के देख रहले हल ।
"तोरा बारे तो, माय, हम तो बोले के हिम्मत नयँ कर सकऽ हिअउ", ऊ बात जारी रखलकइ, मानूँ ऊ सुबहे से कोय रट्टल पाठ सुना रहल होवे, "खाली आझे हमरा ई बात के जरी अंदाजा होलउ, कि कल्हे हियाँ हमर वापिस आवे के इंतजार में केतना तकलीफ होलो होत ।" ई सब कह चुकला के बाद, ऊ अचानक, चुपचाप आउ मुसकाहट के साथ, अपन हाथ बहिन तरफ बढ़इलकइ । लेकिन ई मुसकाहट में अबरी असली, अकृत्रिम भावना के चमक हलइ । दुन्या खुश होके आउ कृतज्ञतापूर्वक तुरते ओकरा तरफ बढ़ावल हाथ के धर लेलकइ आउ गरम जोश के साथ दबइलकइ । कल के वाद-विवाद के बाद ओकरा पहिले तुरी संबोधित कइलके हल । भाय-बहिन के बीच ई अन्तिम आउ शब्दहीन सुलह देखके माय के चेहरा हर्षातिरेक आउ खुशी से चमक उठलइ ।
"एहे से तो हम एकरा प्यार करऽ हिअइ !" रज़ुमिख़िन फुसफुसइलइ, जे सब कुछ बढ़ा-चढ़ाके बात कर रहले हल, कुरसी पर झटके से घूमके । "त एकर दिल में अइसन हलचल भी हइ ! ..."
"आउ केतना अच्छा ओकरा से ई सब होवऽ हइ", माय अपन मन में सोचलका, "कइसन उदार भाव के आवेग हइ ओकरा, आउ केतना सीधा-सादा ढंग से, कोमलता से अपन बहिन के साथ कल्हे के ई सब्भे गलतफहमी दूर कर देलकइ - बिलकुल ठीक क्षण में अपन हाथ बढ़इलकइ आउ ओकरा तरफ निम्मन तरह से देखलकइ ... आउ ओकर आँख केतना सुन्दर हइ, आउ पूरा चेहरा केतना सुन्दर हइ ! ... ऊ तो दुनेच्का से भी जादे सुन्दर लगऽ हइ ... लेकिन, हे भगमान, कइसन ओकर पोशाक हकइ, कइसन भयंकर रूप से कपड़ा पेन्हले हइ ! ... अफ़नासी इवानोविच के दोकान में वास्या, हरकारा, भी बेहतर कपड़ा पेन्हऽ हइ ! ... आउ हमरा अइसन लगऽ हके कि ओकरा भिर लपकके जाऊँ, आउ गले लगा लूँ, आउ ... रोवे लगूँ - लेकिन डरऽ हूँ ... कइसन लगऽ हके ऊ, हे भगमान ! ... अइकी अभी तो ऊ मीठगर-मीठगर बात करऽ हके, लेकिन डरऽ हूँ ! आखिर हम डरऽ हूँ काहे लगी? ..."
"अरे, रोद्या, तोरा अकीन नयँ होतउ", अचानक ऊ कहना शुरू कइलका, ओकर टिप्पणी के जल्दी से जवाब देवे खातिर, "दुनेच्का आउ हम कल केतना हलिअइ ... दुखी ! अब, जब सब कुछ गुजर गेलइ आउ खतम हो गेलइ आउ हम सब फेर से खुश हकिअइ - अइसन कहल जा सकऽ हइ । जरी सोच, कि हम करीब-करीब सीधे रेलगाड़ी से उतरके हियाँ दौड़के आवऽ हूँ, कि तोरा गले से लगा लेऊँ, आउ ई औरत - अरे, अइकी हइ ऊ ! कइसन हँ, नस्तास्या ! ... ऊ अचानक हमरा बतावऽ हके, कि तूँ कम्पोन्माद (delirium tremens) में पड़ल हकँऽ आउ अभी-अभी डाक्टर भिर से चुपचाप घसक देलँऽ, सरसामी हालत में, रोड पर, कि आउ तोरा खोजे के चक्कर में लोग दौड़के तोर पीछू गेते गेला । तोरा विश्वास नयँ होतउ, कि हमन्हीं पर की गुजरल ! हमरा खाली एहे दिमाग में आल, कि कइसे लेफ्टेनेंट पोतान्चिकोव के दुखद मौत हो गेलइ, जे हमन्हीं के जान-पछान के, तोर बाऊ के दोस्त हलथुन - तोरा उनकर आद नयँ होतउ, रोद्या - ओहो कम्पोन्माद में अइसीं बाहर दौड़के भाग गेला हल आउ प्रांगण के कुआँ में गिर गेला हल, दोसरे दिन होके उनका बाहर निकासल जा सकलइ । आउ हमन्हीं, वास्तव में, ई बात के जादहीं बढ़ा-चढ़ा देलिअइ । हमन्हीं प्योत्र पित्रोविच के पास दौड़के जाके खोजहीं वला हलिअइ, ताकि बल्कि उनकरे मदत से ... काहेकि हमन्हीं वस्तुतः अकेल्ले हलिअइ, बिलकुल अकेल्ले", ऊ दुख भरल अवाज में बोलते रहला आउ अचानक रुक गेला, ई आद करके, कि प्योत्र पित्रोविच के बारे बात करना अभियो काफी खतरनाक हकइ, ई बात के बावजूद 'कि हम सब फेर बिलकुल खुश हकिहइ' ।"
"हाँ, हाँ ... ई सब, वास्तव में, दुख के बात हइ ...", जवाब में रस्कोलनिकोव बड़बड़इलइ, लेकिन अइसन अन्यमनस्क आउ लगभग लापरवाह भाव से, कि दुनेच्का अचरज में ओकरा तरफ देखे लगलइ ।
"अरे, हम आउ की चाहऽ हलिअइ", प्रयास के साथ आद करते ऊ बात जारी रखलकइ, "हाँ - माय आउ तूँ दुन्या, किरपा करके ई मत सोचिहँऽ, कि हम तोहन्हीं हियाँ पहिले नयँ आवे लगी चाहऽ हलिअउ आउ तोहन्हीं के अपना हीं पहिले आवे के इंतजार में हलिअउ ।"
"ई तो की कह रहलँऽ हँ, रोद्या !" पुलख़ेरिया अलिक्सांद्रोव्ना भी अचरज में चिल्ला उठला ।
"ई की फर्ज निभावे खातिर हमन्हीं के जवाब दे रहला ह ?" दुनेच्का सोचे लगलइ, "ई समझौता कर रहला ह, आउ माफी माँग रहला ह, जइसे कोय सेवा कर रहला ह, चाहे कोय सबक आद कर लेलका ह ।"
"हम तो अभी-अभी जगलियो ह आउ आहीं के सोच रहलियो हल, लेकिन हमरा पोशाक के चलते देरी हो गेलउ; कल्हे ओकरा बतावे लगी भूल गेलिअइ ... नस्तास्या के ... ई खून के साफ कर देवे लगी ... अभी-अभी कपड़ा पेन्ह के तैयार होलियो हल ।"
"खून ! कइसन खून ?" पुलख़ेरिया अलिक्सांद्रोव्ना परेशान हो उठला ।
"ई अइसीं ... परेशान मत हो । ई खून ई वजह से हइ, कि कल्हे, जब कुछ-कुछ सरसामी हालत में घूम रहलिए हल, त अचानक गाड़ी के निच्चे कुचलाल एगो अदमी मिल गेलइ ... एगो सरकारी किरानी ..."
"सरसामी हालत में ? तइयो तोरा सब कुछ आद हकउ !" रज़ुमिख़िन बीच में बोल उठलइ ।
"ई सही हइ", कइसूँ विशेष सवधानी से ई बात के जवाब देलकइ, "हमरा सब कुछ आद हके, छोटगरो से छोटगर बात, लेकिन हमरा ई पूछते जा - कि हम काहे लगी अइसन कइलइ, आउ हुआँ गेलिअइ, आउ ऊ बात बोललिअइ ? ई सब हम ठीक से बता नयँ सकऽ ही ।"
"ई तो बहुत परिचित घटना हइ", ज़ोसिमोव बीच में बोललइ, "कभी-कभी योजना बड़ी कुशलता से, बड़ी चलाकी से संपादित कइल जा हइ, लेकिन क्रिया-कलाप आउ एकर स्रोत के नियंत्रण अस्तव्यस्त रहऽ हइ आउ कइएक रोगजन्य छाप पर निर्भर करऽ हइ । सपना नियन ।"
"आ ई तो, शायद, आउ अच्छे हइ, कि ऊ हमरा लगभग पागल समझऽ हइ", रस्कोलनिकोव सोचलकइ ।
"हाँ, अइसे तो, शायद, स्वस्थ लोग भी अइसीं होवऽ हका", दुनेच्का टिप्पणी कइलकइ, बेचैनी से ज़ोसिमोव तरफ देखते ।
"यथेष्ट विश्वसनीय प्रेक्षण (observation)", ऊ जवाब देलकइ, "ई अर्थ में वस्तुतः हम सब्भे कोय, आ बहुत अकसर, लगभग पागल नियन होवऽ हिअइ, खाली जरी सन फरक के साथ, कि ‘रोगी लोग’ हमन्हीं के अपेक्षा कुछ जादे पागल होवऽ हइ, ओहे से हियाँ एगो विभाजक रेखा खींचना आवश्यक हइ । आउ सुव्यवस्थित व्यक्ति, सही हइ, लगभग बिलकुल नयँ होवऽ हइ; दसो, आ शायद, कइएक सो हजार में एगो अइसन मिल्लऽ हइ, आउ ओहो काफी कमजोर नमूना के रूप में ..."
अपन प्रिय विषय पर बकते समय ज़ोसिमोव के मुँह से लपरवाही में ‘पागल’ शब्द निकस गेला पर सबके त्योरी चढ़ गेलइ ।
रस्कोलनिकोव विचारमग्न होके आउ पीयर होंठ पर विचित्र मुसकान के साथ बइठल रहलइ, जइसे ई बात पर कोय ध्यान नयँ दे रहले हल । ऊ कुछ तो सोचते रहलइ ।
"अच्छऽ, त ई अदमी के की होलइ, जे गाड़ी के निच्चे कुचला गेले हल ? हम तोरा बिच्चे में टोक देलियो हल !" जल्दी से रज़ुमिख़िन उच्च स्वर में बोललइ ।
"की ?", मानूँ ऊ जग गेलइ, "हाँ ... हमर कपड़ा खूने-खून हो गेले हल, जब हम ओकरा ओकर फ्लैट में पहुँचावे में मदत कर रहलिए हल ... अच्छऽ, माय, कल हमरा से एगो माफ नयँ करे लायक काम हो गेलउ; वास्तव में हमर दिमाग नयँ काम कर रहल हल । हम कल्हे सब पइसा, जे तूँ हमरा लगी भेजइलँऽ हल, दे देलिअइ ... ओकर घरवली के ... ओकरा दफनावे खातिर । अभी विधवा हइ, तपेदिक के रोगी, दयनीय स्थिति वली औरत ... तीन-तीन गो छोटगर अनाथ बुतरू, भुक्खल ... घर बिलकुल खाली हइ ... आउ एगो बेटियो हइ ... शायद, तूहूँ दे देतहीं हल, अगर देखतहीं हल ... हमरा, लेकिन, कोय अधिकार नयँ हलइ, हम ई बात मानऽ हिअउ, खास करके ई जानके, कि कइसे ई पइसा के इंतजाम कइलहीं हल । दोसरा के मदत करे के पहिला अधिकार होवे के चाही, नयँ तो - "Crevez chiens, si vous n'êtes pas contents!" [(क्रेवे श्यैं, सि वू नेत पा कौंताँ!) - मर जो कुत्ते, अगर तूँ संतुष्ट नयँ हकँऽ ! (फ्रेंच)], ऊ हँस पड़लइ । "हइ न, दुन्या ?"
"नयँ, अइसन बात नयँ हइ", दृढ़तापूर्वक दुन्या उत्तर देलकइ ।
"वाह ! त तोरो ... धारणा हउ ! ...", ऊ बड़बड़इलइ, ओकरा लगभग घृणा से देखके आउ व्यंग्यात्मक ढंग से मुसकाके । "हमरा समझ लेवे के चाही हल ... खैर, ई प्रशंसनीय हइ; तोरो लगी बेहतर हउ ... आउ अइसन लाइन तक पहुँचम्हीं, कि एकरा नयँ लाँघम्हीं - त दुखी रहम्हीं, लेकिन अगर लाँघम्हीं - त शायद, आउ जादे दुखी होम्हीं ... लेकिन, ई सब बकवास हइ !" ऊ चिढ़के बोललइ, अनिच्छापूर्वक भावना के प्रवाह में बह जाय के चलते झुँझलइते । "हम खाली ई कहे लगी चाहऽ हलिअउ, कि हम तोरा से, माय, माफी माँगऽ हिअउ", ऊ संक्षेप में आउ अचानक अपन बात खतम करते बोललइ ।
"बहुत हो गेलउ, रोद्या, हमरा अकीन हके, कि जे कुछ तूँ कर रहलँऽ हँ, सब कुछ बहुत निम्मन हउ !" खुश होल माय कहलका ।
"एतना अकीन मत कर", ऊ जवाब देलकइ, अपन मुँह के जरी विकृत करके मुसकाहट में बदलके । मौन छा गेलइ । ई पूरे बातचीत में, मौन में, समझौता में, क्षमा में, कुछ तो तनावपूर्ण हलइ, आउ सब कोय एकर अनुभव कर रहले हल ।
"अइसन लगऽ हइ कि जइसे ओकन्हीं हमरा से डरते जा हका", रस्कोलनिकोव मने-मन सोचलकइ, त्योरी चढ़ाके माय आउ बहिन के देखते । पुलख़ेरिया अलिक्सांद्रोव्ना, वास्तव में, जेतने जादे देर तक चुप रहला, ओतने जादे भीरु होते गेला ।
"उनकर अनुपस्थिति में, लगऽ हइ, कि हम उनकन्हीं के प्यार करऽ हलिअइ", ओकर दिमाग में कौंधलइ ।
"जानऽ हीं, रोद्या, मार्फ़ा पित्रोव्ना मर गेलइ !" अचानक पुलख़ेरिया अलिक्सांद्रोव्ना के मुँह से निकस गेलइ ।
"ई मार्फ़ा पित्रोव्ना केऽ हइ ?"
"ओह, हे भगमान, अरे ओहे मार्फ़ा पित्रोव्ना, स्विद्रिगाइलोवा ! हम तो तोरा पहिलहीं ओकरा बारे एतना सारा लिखलियो हल ।"
"अरे, हाँ, आद हउ ... अच्छऽ, त ऊ मर गेलइ ? आह, वास्तव में ?" अचानक ऊ चौंक पड़लइ, जइसे जग गेल होवे । "वास्तव में मर गेलइ ? कइसे ?"
"खाली कल्पना कर, कि बिलकुल अचानक !" ओकर उत्सुकता से प्रोत्साहित होके पुलख़ेरिया अलिक्सांद्रोव्ना त्वरित उत्तर देलका । "आउ ठीक ओहे समय, जब हम तोरा चिट्ठी पठइलिअउ, ठीक ओहे दिन ! कल्पना कर, कि ई भयंकर अदमी, लगऽ हइ, ओकर मौत के कारण हलइ । लोग के कहना हइ, कि ऊ ओकरा बड़ी मार मालके हल !"
"वास्तव में ओकन्हीं अइसीं जीयऽ हलइ ?" ऊ अपन बहिन के संबोधित करते पुछलकइ ।
"नयँ, बल्कि एकर खास उलटा । ओकरा साथ तो ऊ धीरज से पेश आवऽ हलइ, नम्र भी हलइ । कइएक बात में तो ऊ बहुत जादहीं ओकर स्वभाव पर आसक्त हलइ, पूरे सात साल ... कइसूँ अचानक धीरज खो बइठलइ ।"
"मतलब, ऊ बिलकुल ओइसन भयंकर नयँ हइ, अगर सात साल तक खुद के काबू में रखलकइ ? तूँ, दुनेच्का, लगऽ हइ, कि ओकरा सही ठहरा रहलहीं हँ ?"
"नयँ, नयँ, ई भयंकर अदमी हइ ! हम तो ओकरा से जादे भयंकर आउ केकरो कल्पना नयँ कर सकऽ हूँ", लगभग कँपते दुन्या जवाब देलकइ, भौं टेढ़ कर लेलकइ आउ सोच में डूब गेलइ ।
"ओकन्हीं के साथ ई घटना सुबह में होलइ", जल्दी-जल्दी में पुलख़ेरिया अलिक्सांद्रोव्ना बात जारी रखलका, "एकर बाद ऊ तुरते घोड़ा के जोते के औडर देलकइ, ताकि दुपहर के भोजन के बाद तुरतम्मे शहर चल जाय जाल, काहेकि ऊ हमेशे अइसन हालत में शहर होके आवऽ हलइ; लोग के कहना हइ, कि ऊ दुपहर के खाना बड़ी डटके खइलके हल ..."
"मारो खइला के बाद ?"
" ... ओकर, लेकिन, हमेशे के ई ... आदत हलइ, आउ जइसीं ऊ दुपहर के खाना समाप्त करऽ हलइ, त जाय में कहीं देरी नयँ हो जाय, ऊ तुरतम्मे बाथरूम (स्नानघर) चल जा हलइ ... देखवे करऽ हीं, ओकर हुआँ एक प्रकार के स्नान-चिकित्सा चलऽ हलइ; ओकन्हीं के पास हुआँ ठंढा पानी के झरना हइ, आउ ऊ रोज दिन ओकरा में नियमित रूप से स्नान करऽ हलइ, आउ जइसीं पानी में घुसलइ, कि अचानक ओकरा साथ आघात !"
"बिलकुल !" ज़ोसिमोव कहलकइ ।
"आउ ऊ ओकरा दर्दनाक मार मालकइ ?"
"एकरा से की फरक पड़ऽ हइ", दुन्या जवाब देलकइ ।
"हूँ ! आ तइयो, तोरा मन करऽ हउ, माय, ई सब बकवास सुनावे के", चिढ़के आउ मानूँ अप्रत्याशित ढंग से रस्कोलनिकोव अचानक बोल उठलइ ।
"ओह, हमर दोस्त, हमरा समझ में नयँ आवऽ हलउ, कि हम की बात करिअउ", पुलख़ेरिया अलिक्सांद्रोव्ना के मुँह से निकसलइ ।
"अरे की बात हउ, तोहन्हीं सब हमरा से डरऽ हीं की ?" ऊ विकृत मुसकान के साथ कहलकइ ।
"ई बात तो वास्तव में सच हइ", दुन्या कहलकइ, भाय तरफ सीधे आउ कठोरता से देखते । "माय, ज़ीना के उपरे चढ़ते बखत भय के मारे क्रॉस भी कर लेलके हल ।"
रस्कोलनिकोव के चेहरा जइसे आक्षेप (spasm) से विकृत हो गेलइ ।
"आह, ई तूँ की कह रहलहीं हँ, दुन्या ! किरपा करके गोस्सा मत कर, रोद्या ... तूँ अइसन बात काहे बोललहीं, दुन्या !" पुलख़ेरिया अलिक्सांद्रोव्ना भ्रमित होके बोले लगला, "ई बात सच हइ, कि जब हम हियाँ आ रहलिए हल, त समुच्चे रस्ता रेलगाड़ी में हम सपना देख रहलिए हल - कइसे हमन्हीं मिलबइ, कइसे हम सब एक दोसरा के सब कुछ बतइबइ ... आउ हम एतना खुश हलिअइ, कि हमरा रस्तो के भान नयँ होल ! लेकिन हम की कह रहलिए ह ! हम अभियो खुश हकूँ ... तूँ बेकार के बात मत कर, दुन्या ! हमरा तो बस एतने बात से खुशी हो रहल ह, कि हम तोरा देख रहलियो ह, रोद्या ..."
"बस, माय", ऊ दुविधा में बड़बड़इलइ, उनका तरफ बिन देखले उनकर हाथ दबइलकइ, "सब कुछ बतिया लेते जइबइ !"
ई कहके ऊ अचानक दुविधा में पड़ गेलइ आउ ओकर चेहरा पीयर पड़ गेलइ - फेर से एगो हाल के भयंकर संवेदना ओकर दिल पर से एगो घातक सिहरन (deathly chill) नियन गुजर गेलइ; फेर से ओकरा अचानक बिलकुल स्पष्ट आउ सुबोध हो गेलइ, कि अभी ऊ एगो भयंकर झूठ बोलले हल, कि नयँ खाली अब कभियो ओकरा बतियाय के मौका नयँ मिलतइ, बल्कि अब आगे कोय चीज के बारे, कभियो नयँ, केकरो साथ नयँ, कुच्छो बोल सकतइ । ई कष्टदायक विचार के छाप एतना बरियार हलइ, कि ऊ एक क्षण खातिर लगभग सब कुछ भूल गेलइ, अपन जगह पर से उठलइ, आउ केकरो तरफ बिन देखले, कमरा से दरवाजा तरफ चल पड़लइ ।
"ई तूँ की कर रहलहीं हँ ?" ओकर हाथ पकड़के रज़ुमिख़िन चिल्लइलइ ।
ऊ फेर बइठ गेलइ आउ चुपचाप अपन चारो तरफ देखे लगलइ; सब लोग ओकरा तरफ किंकर्तव्यविमूढ़ होके देख रहले हल ।
"तोहन्हीं सब उदास काहे लगी हकहो !" ऊ अचानक बिलकुल अप्रत्याशित ढंग से चिल्लइलइ, "कुछ तो बोलते जा ! वस्तुतः अइसे बइठल रहे से की फयदा ! कुछ तो बोलते जा ! हमन्हीं सब बातचीत करते जाम ... हम सब एकट्ठा होते गेलूँ हँ आउ चुपचाप हकूँ ... कुछ तो !"
"भगमान के किरपा ! हम तो सोच रहलूँ हल, कि एकरा साथ कल वला कुछ शुरू होवे जा रहल ह", पुलख़ेरिया अलिक्सांद्रोव्ना क्रॉस करके बोलला ।
"की बात हको, रोद्या ?" अविश्वास के लहजा में अवदोत्या रोमानोव्ना पुछलकइ ।
"कुछ नयँ, एगो बात आद पड़ गेल", ऊ उत्तर देलकइ आउ अचानक हँस पड़लइ ।
"खैर, कुछ आद पड़ गेलो, त ठीक हको ! नयँ तो, हम तो खुद सोचे लगलियो हल ...", सोफा पर से उठते ज़ोसिमोव बड़बड़इलइ । "लेकिन हमरा जाय के टैम हो गेलो; हम शायद फेर अइबो ... अगर तूँ हियाँ पर मिलबऽ ...", ऊ आदरार्थ झुकलइ आउ बाहर निकस गेलइ ।
"केतना निम्मन अदमी हइ !" पुलख़ेरिया अलिक्सांद्रोव्ना टिप्पणी कइलका ।
"हाँ, उत्तम, श्रेष्ठ, पढ़ल-लिक्खल, बुद्धिमान ...", रस्कोलनिकोव अचानक एक प्रकार के अप्रत्याशित शीघ्रता आउ अभी तक के एक प्रकार के असाधारण सजीवता (animation) से बात करे लगी चालू कइलकइ, "हमरा आद नयँ पड़ऽ हके, कि बेमारी के पहिले हम ओकरा साथ काहाँ मिललूँ हल ... लगऽ हइ, कहीं तो मिललिए हल ... अइकी एहो बड़ी निम्मन अदमी हइ !" सिर हिलाके रज़ुमिख़िन तरफ इशारा कइलकइ, "तोरा ई पसीन हउ, दुन्या ?" ऊ ओकरा पुछलकइ आउ अचानक, नयँ मालूम काहे, हँस पड़लइ ।
"बहुत", दुन्या जवाब देलकइ ।
"ओफ, तूहूँ कइसन ... सूअर हकँऽ !" भयंकर रूप से लज्जित आउ लाल होल रज़ुमिख़िन बोललइ आउ कुरसी पर से उठ गेलइ । पुलख़ेरिया अलिक्सांद्रोव्ना जरी सन मुसकइला, आउ रस्कोलनिकोव जोर से ठहाका लगइलकइ ।
"अरे, तूँ कद्धिर चललँऽ ?"
"हमहूँ ... हमरा जरूरी ..."
"तोरा बिलकुल नयँ जाय के, रुक ! ज़ोसिमोव चल गेलइ, ओइसीं तोरो जरूरी हो गेलउ । मत जो ... आ टैम की होलइ ? बारह बज गेलइ ? तोरा पास केतना सुन्दर घड़ी हकउ, दुन्या ! लेकिन तोहन्हीं सब्भे काहे लगी फेनु चुप्पी साध लेते गेलऽ ? लगातार खाली हम आउ हमहीं बोलते जा रहलियो ह ! ..."
"ई मार्फ़ा पित्रोव्ना के देल उपहार हइ", दुन्या उत्तर देलकइ ।
"आउ बहुत महँगा हइ", पुलख़ेरिया अलिक्सांद्रोव्ना आगू बोलला ।
"ओहो ! केतना बड़गर हकइ, जनानी घड़ी तो लगभग नयँ लगऽ हइ ।"
"हमरा अइसने पसीन हके", दुन्या कहलकइ ।
"मतलब, ई मंगेतर के उपहार नयँ हकइ", रज़ुमिख़िन सोचलकइ आउ नयँ मालूम काहे खुश हो गेलइ ।
"आ हम सोच रहलिए हल, कि ई लूझिन के देल उपहार हइ", रस्कोलनिकोव टिप्पणी कइलकइ ।
"नयँ, ऊ अभी तक कोय उपहार दुनेच्का के नयँ देलथिन हँ ।"
"ओ ! आउ आद हउ माय, हमरा प्यार हो गेले हल आउ शादी करे लगी चाहऽ हलिअइ ?" ऊ अचानक बोललइ, मइया तरफ देखते, जे अप्रत्याशित मोड़ आउ तान से, जेकरा में ऊ बात करे लगी चालू कइलकइ, चौंक गेला ।
"ओह, हमर दोस्त, हाँ !" पुलख़ेरिया अलिक्सांद्रोव्ना, दुन्या आउ रज़ुमिख़िन से नजर मिलइलका ।
"हूँ ! हाँ ! आ हमरा तोहरा से की कहे के हके ? हमरा तो बहुत कम्मे आद आवऽ हके । ऊ एगो बेमरियाही सन लड़की हलइ", फेर से अचानक सोच में खोवल आउ निच्चे तरफ मुँह करके ऊ बात जारी रखलकइ, "बिलकुल बेमरियाही; गरीब-दुखिया के भीख देवे में ओकरा बड़ी रुचि हलइ, आउ मठ के बारे हमेशे सपनइते रहऽ हलइ, आउ एक तुरी ओकर आँख से लोर ढरके लगलइ, जब ऊ हमरा एकरा बारे बोले लगलइ; हाँ, हाँ ... आद पड़ऽ हके ... बहुत अच्छा से आद हके । कइसन सीधी-सादी साधारण लड़की ... वस्तुतः, हमरा मालूम नयँ, हमरा ओकरा तरफ कइसे लगाव हो गेलइ, लगऽ हइ कि ई कारण से, कि हमेशे बेमार रहऽ हलइ ... अगर ऊ लंगड़ी चाहे कुबड़ी रहते हल, त शायद हम ओकरा आउ जादे प्यार करतिए हल ... (ऊ विचारमग्न रूप से मुसकइलइ)। त ... ई एक प्रकार के वासन्तिक सरसाम (spring delirium) हलइ ..."
"नयँ, ई खाली एगो वासन्तिक सरसाम नयँ हलइ", सजीवता से दुनेच्का कहलकइ ।
ऊ तनावपूर्ण ध्यान से बहिन तरफ देखलकइ, लेकिन ऊ ओकर शब्द नयँ सुनलकइ, चाहे समझवो नयँ कइलकइ। बाद में, गहरा सोच में, उठ गेलइ, मइया भिर गेलइ, ओकरा चूम लेलकइ, अपन जगह पर वापिस आ गेलइ आउ बइठ गेलइ ।
"तूँ अभियो ओकरा प्यार करऽ हीं !" पुलख़ेरिया अलिक्सांद्रोव्ना द्रवित होके बोलला ।
"ओकरा ? अभी ? ओह हाँ ... तूँ ओकरा बारे ! नयँ । ई सब तो अब जइसे दोसर दुनियाँ के बात लगऽ हइ ... आउ बहुत पहिले के बात । आउ ई चारो तरफ हियाँ हो रहल नियन जइसे नयँ लगऽ हइ ..."
ऊ ओकन्हीं के ध्यान से देखलकइ ।
"आउ अइकी तोहन्हिंयो के ... लगऽ हको कि तोहन्हीं के हजारो विर्स्ता दूर से देख रहलियो ह ... आउ ई तो शैताने के मालूम कि हमन्हीं एकरा बारे काहे लगी बात कर रहलिए ह ! आउ सवाल करे से की फयदा ?" ऊ चिढ़के पुछलकइ आउ चुप हो गेलइ, दाँत से नाखून कुतरते आउ फेर से सोच में डूबते ।
"कइसन खराब ई तोर फ्लैट हकउ, रोद्या, बिलकुल ताबूत (coffin) लगऽ हउ", भारी चुप्पी तोड़ते अचानक पुलख़ेरिया अलिक्सांद्रोव्ना कहलका, "हमरा अकीन हउ, कि आधा तो ई फ्लैट के वजह से तोरा अइसन उदासी हकउ ।"
"फ्लैट ...", ऊ लपरवाही से उत्तर देलकइ । "हाँ, फ्लैट के भी बहुत कुछ हाथ हलइ ... हम एकरो बारे सोचलिए हल ... लेकिन तोरा मालूम रहतो हल, कि कइसन विचित्र विचार अभी तूँ बतइलहीं, माय", विचित्र ढंग से हँसके ऊ बोललइ ।
अगर कुछ देर अइसन सिलसिला आउ चलते हल, त तीन साल के वियोग के बाद, ई साथ, ई परिवार, बातचीत के ई पारिवारिक तान (tone), कुच्छो के बारे बोले के पूरे असंभावना के हालत में - आखिर ओकरा लगी बिलकुल असह्य हो जइते हल । लेकिन एगो अइसन बहुत आवश्यक काम हलइ, जेकर येन केन प्रकारेण आझ फैसला हो जाय के चाही हल - अइसन ऊ खुद्दे फैसला कर लेलके हल, जब ऊ सुबह में जगले हल । अब ओकरा ई बात के खुशी हो रहले हल, कि ई काम एगो बहाना के रूप में मिल गेले हल ।
"सुन, दुन्या", ऊ गंभीर होके आउ रुखाई से बात शुरू कइलकइ, "वास्तव में हम तोरा से कल खातिर माफी माँगऽ हिअउ, लेकिन फेर से तोरा आद देलाना हम फर्ज समझऽ हिअउ, कि हम अपन मुख्य बिन्दु से पीछू नयँ हटबउ । खयँ तो हम्मे, खयँ लूझिन । चाहे हम नीच होवूँ, लेकिन तोरा नयँ होवे के चाही । अगर तूँ लूझिन के साथ शादी करमँऽ, त हम तोरा अपन बहिन माने लगी छोड़ देबउ ।"
"रोद्या, रोद्या ! ई तो बिलकुल ओहे हइ, जे कल्हे हलइ", पुलख़ेरिया अलिक्सांद्रोव्ना दुखी होके चिल्लइला, "आउ तूँ अपना के नीच काहे कहऽ हीं, हमरा से ई बरदास नयँ होवऽ हउ ! कल्हिंयों एहे बात हलउ ..."
"भैया", दृढ़तापूर्वक आउ रुखाइयो से दुन्या जवाब देलकइ, "ई सब कुछ में तोरा तरफ से गलती हको । हम रात के बखत एकरा बारे सोचलियो आउ गलती खोज लेलियो । सब के जड़ ई हको, लगऽ हइ, कि तूँ समझऽ हो, कि हम केकरो सामने आउ केकरो लगी हम खुद के बलिदान दे रहलिए ह । अइसन बिलकुल नयँ हइ । हम खाली खुद लगी शादी कर रहलूँ हँ, काहेकि हमरा खुद लगी बहुत भारी पड़ रहल ह; आउ एकरा लगी, जाहिर हइ, हमरा खुशी होतइ, अगर हमर परिवार के एकरा से कुछ फयदा पहुँचतइ, लेकिन हमर फैसला में ई मुख्य प्रयोजन नयँ हकइ ..."
"झूठ बोलब करऽ हइ !" ऊ मने-मन सोचलकइ, गोस्सा में नाखुन कुतरते । "घमंडी लड़की ! माने लगी तैयार नयँ हकइ, कि परोपकार करे लगी चाहऽ हइ ! अरे, नीच चरित्र वाले ! ओकन्हीं प्यार तो करऽ हइ, लेकिन ई घृणा करे के बराबर हइ ... ओ, हमरा कइसन ... घृणा हके ऊ सबसे !"
"एक शब्द में, हम प्योत्र पित्रोविच के साथ शादी करम", दुनेच्का बात जारी रखलकइ, "काहेकि दूगो बुराई में कम वला के हम चुन रहलूँ हँ । हम ईमानदारी से ऊ सब कुछ पूरा करम, जे ऊ हमरा से आशा करऽ हका, मतलब, उनका हम धोखा नयँ दे ही ... तूँ काहे लगी अइसे अभी मुसकइलऽ ?"
ओकरो चेहरा तमतमा उठलइ, आउ ओकर आँख में गोस्सा चमके लगलइ ।
"सब कुछ पूरा करम्हीं ?" जहरीला हँसी हँसते ऊ पुछलकइ ।
"कुछ खास हद तक । प्योत्र पित्रोविच के प्रस्ताव के तरीका आउ रूप से हमरा तुरते पता चल गेलइ, कि उनका की चाही । ऊ, जाहिर हइ, अपना के बड़गो समझऽ हथिन, लेकिन हम आशा करऽ हिअइ, कि ऊ हमरो इज्जत करऽ हथिन ... फेर तूँ काहे लगी हँस रहलहो ह ?"
"आउ फेर से तोर चेहरा काहे लाल होब करऽ हउ ? तूँ झूठ बोल रहलँऽ हँ, बहिन, तूँ जान-बूझके झूठ बोल रहलँऽ हँ, खाली अपन जनानी हठ के चलते, खाली अपन बिन्दु हमरा सामने रक्खे खातिर ... तूँ लूझिन के आदर नयँ कर सकमँऽ - हम ओकरा देखलियो ह आउ ओकरा साथ बतिअइलियो ह । मतलब, पैसा लगी खुद के बेच रहलँऽ हँ, आउ, मतलब, सब्भे हालत में तूँ नीच काम कर रहलँऽ हँ, आउ हम खुश हकूँ, कि तोर चेहरा, कम से कम, लाल हो सकऽ हउ !"
"ई सच नयँ हइ, हम झूठ नयँ बोल रहलूँ हँ ! ..." दुनेच्का अपन संतुलन खोके चिल्ला उठलइ, "हम उनका साथ शादी नयँ करम, ई बिन निश्चिंत होले कि ऊ हमरा इज्जत करऽ हका आउ हमरा बारे अच्छा राय रक्खऽ हका; हम उनका साथ शादी नयँ करम, ई बिन पक्का निश्चिंत होले कि हम खुद उनका इज्जत कर सकऽ हिअइ । भाग्यवश, हम एकरा बारे पक्का निश्चिंत हो सकऽ हिअइ, आउ ओहो आझे । आउ अइसन शादी नीचता नयँ हो सकऽ हइ, जइसन कि तूँ बोलऽ हकहो ! आउ अगर तूँ सहियो होतहो हल, आउ अगर हम कोय नीच काम करे के वास्तव में फैसला करियो लेतिए हल – त की हमरा से अइसन बात करना तोरा तरफ से निर्दयता नयँ हको ? हमरा से वीरता के माँग काहे करऽ हो, जे तोरो में, शायद, नयँ हको ? ई तो सरासर तानाशाही हको, ई अत्याचार हको ! हम केकरो तबाह करबइ, त खाली खुद के ... हम अभियो केकरो गला नयँ रेत देलिए ह ! ... तूँ हमरा तरफ काहे अइसे देखऽ हो ? तोर चेहरा काहे पीयर पड़ गेलो ? रोद्या, तोरा की हो गेलो ह ? रोद्या, प्यारे ! ..."
"हे भगमान ! अरे ऊ तो बेहोश कर देलकइ !" पुलख़ेरिया अलिक्सांद्रोव्ना चिल्ला उठला ।
"नयँ, नयँ ... बकवास ... कुछ नयँ ! ... थोड़े सन सिर में चक्कर आ गेल । बेहोशी बिलकुल नयँ ... तोरा तो मन में बेहोशी बइठ गेलो ह ! ... हूँ ! हाँ ... त हम की कहे लगी चाह रहलिए हल ? हाँ - तोरा आझ कइसे पक्का विश्वास होतउ, कि तूँ ओकरा आदर कर सकऽ हीं आउ ऊ ... इज्जत करऽ हइ, अइसन कुछ कह रहलहीं हल न ? तूँ, लगऽ हइ, कहलहीं, कि आझे ? कि हमरा सुन्ने में गलती होलइ ?"
"माय, भैया के प्योत्र पित्रोविच के चिट्ठी देखा देहीं", दुनेच्का कहलकइ ।
पुलख़ेरिया अलिक्सांद्रोव्ना अपन काँपते हाथ से चिट्ठी देलका । ऊ बड़ी उत्सुकता से ई लेलकइ । लेकिन एकरा खोले के पहिले, ऊ अचानक एक तरह के अचरज से दुनेच्का तरफ देखलकइ ।
"विचित्र बात हइ", ऊ धीरे-धीरे बोललइ, मानूँ ऊ कोय नयका विचार से अचरज में पड़ गेल होवे, "अरे, हम काहे लगी ई सब बखेड़ा खड़ी कर रहलिए ह ? ई सब चीख-पुकार काहे लगी ? जो, जेकरा से मन करउ, शादी कर ले !"
ऊ मानूँ अपने आप से बोललइ, लेकिन बोललइ तो काफी जोर से कि दोसरा कोय के सुनाय पड़ जाय, आउ कुछ समय तक बहिन के तरफ देखते रहलइ, मानूँ दुविधा में पड़ल होवे । आखिरकार ऊ चिट्ठी खोललकइ, लगातार एक प्रकार के विचित्र अचरज नियन भाव (expression) बनइले; बाद में धीरे-धीरे आउ ध्यानपूर्वक पढ़े लगी चालू कइलकइ आउ ओकरा दू तुरी पढ़ गेलइ । पुलख़ेरिया अलिक्सांद्रोव्ना खास रूप से बेचैनी महसूस कर रहला हल; आउ सब कोय कुछ खास के इंतजार कर रहला हल ।
"ई तो हमरा लगी अचरज के बात हइ", कुछ पल सोचला के बाद आउ मइया के चिठिया देके, ऊ बोले लगी शुरू कइलकइ, लेकिन विशेष रूप से केकरो तरफ बिन संबोधित कइले, "ऊ केस-मोकदमा देखऽ हइ, वकील हइ, आउ ओकर बातचीतो ओइसने हइ ... आचार-व्यवहार के साथ - लेकिन लिक्खऽ हइ बिलकुल अशिक्षित नियन।"
सब कोय में हलचल मच गेलइ; केकरो अइसन आशा बिलकुल नयँ हलइ ।
"लेकिन सब कोय तो अइसीं लिखते जा हइ", रज़ुमिख़िन बिच्चे में टिप्पणी कइलकइ ।
"तूँ वास्तव में पढ़लहीं हँ ?"
"हाँ ।"
"हमन्हीं इनका देखइलिए हल, रोद्या, हमन्हीं ... इनका से कुछ समय पहिले परामर्श लेलिए हल", दुविधा में पड़ल पुलख़ेरिया अलिक्सांद्रोव्ना बोले लगी शुरू कइलका ।
"ई वस्तुतः कानूनी शैली हइ", रज़ुमिख़िन बीच में बोल पड़लइ, "कानूनी दस्तावेज अभी तक अइसीं लिक्खल जा हइ ।"
"कानूनी ? हाँ, बिलकुल कानूनी, व्यावसायिक ... बहुत अशिक्षित नयँ, लेकिन बहुत साहित्यिक भी नयँ; व्यावसायिक !"
"प्योत्र पित्रोविच ई बात नयँ छिपावऽ हथिन, कि उनकर शिक्षा तामा के पइसा पर होले ह (अर्थात् सस्ता वला पढ़ाय-लिखाय), आउ उनका ई बात के गर्व हइ कि अपन बल पर जिनगी में अपन रस्ता बनइलथिन हँ", भाय के नयका तान (टोन) पर कुछ बुरा मानके अवदोत्या रोमानोव्ना टिप्पणी कइलकइ ।
"एकरा में की बात हइ, अगर ऊ गर्व करऽ हइ, कोय तो कारण होतइ - हम विरोध नयँ करऽ हिअइ । तूँ, बहिन, लगऽ हउ, कि बुरा मान गेलँऽ, कि समुच्चे चिट्ठी में से हम अइसन तुच्छ मतलब निकसलिअउ, आउ सोचऽ हीं, कि हम जान-बूझके अइसन छोटगर बात पर बोले लगी शुरू कर देलिअउ, कि झुँझलाहट में तोरा चिढ़इअउ । एकर विपरीत, शैली के संबंध में हमर दिमाग में एगो बात अइलो ह, जे ई वर्तमान मामले में बिलकुल असंगत नयँ हउ । हियाँ एगो अभिव्यक्ति - "अपनहीं खुद दोषी होथिन", बहुत सार्थक आउ स्पष्ट रूप से जोड़ल हइ, आउ एकर अलावे, धमकियो हइ, कि ऊ तुरतम्मे चल जइतइ, अगर हम आ जइबइ । चल जाय के ई धमकी - बिलकुल ई धमकी नियन हइ कि तोहन्हीं दुन्नु के परित्याग कर देतउ, अगर ओकर बात नयँ मानम्हीं, आउ परित्याग करतउ अब, जबकि पितिरबुर्ग में बोला चुकलो ह । त तूँ अब ई बताव - की लूझिन के तरफ के अइसन अभिव्यक्ति से बिलकुल ओइसहीं बुरा मानल जा सकऽ हइ, जइसन अगर ऊ लिखते हल (ऊ रज़ुमिख़िन तरफ इस्तारा कइलकइ), चाहे ज़ोसिमोव, चाहे हमन्हीं में से कोय ?"
"न-नयँ", दुनेच्का सजीवता से जवाब देलकइ, "हम अच्छा से समझ गेलिए हल, कि ई बहुत नौसिखुआ जइसे अभिव्यक्त कइल गेले हल, कि ऊ शायद लिक्खे में दक्ष नयँ हका ... ई तूँ अच्छा तर्क देलहो, भैया । हमहूँ ई बात के आशा नयँ कइलिए हल ..."
"ई कानूनी ढंग से व्यक्त कइल हइ, आ कानूनी ढंग से आउ दोसर तरह नयँ लिक्खल जा सकऽ हइ, आउ शायद जेतना इरादा हलइ, ओकरा से जादहीं रुखाई प्रकट हो गेलइ । लेकिन, हमरा तोरा जरी हताश करे पड़तउ - ई चिट्ठी में आउ एक अभिव्यक्ति हकइ, हमरा पर एगो मिथ्यापवाद (तोहमत), आउ काफी घटिया किसिम के । हम पइसा देलिए हल कल्हे एगो विधवा के, तपेदिक से पीड़ित आउ दुख से टुट्टल दिल वला के, नयँ कि "दफनावे के बहाने", बल्कि सीधे-सीधे दफनाहीं के खरचा लगी, आउ बेटी-लड़की के हाथ में नयँ, जइसन कि ऊ लिक्खऽ हइ, ‘बदनाम चाल-चलन के’ (आउ जेकरा हम कल्हे जिनगी में पहिले तुरी देखलूँ हल), बल्कि ठीक ऊ विधवा के हाथ में । ई सब कुछ में, हमरा देखाय दे हइ हमरा कलंकित करे आउ तोरा साथ झगड़ा लगावे के बहुत त्वरित इच्छा । आउ फेर कानूनी तौर पे व्यक्त कइल हइ, मतलब, बहुत स्पष्ट रूप से उद्देश्य के प्रकटीकरण आउ बहुत सहज जल्दीबाजी के साथ । ऊ अदमी बुद्धिमान हकइ, लेकिन बुद्धिमानी से काम करे लगी - खाली बुद्धि काफी नयँ हइ । ई सब से ऊ अदमी के असलियत के पता चलऽ हइ, आउ ... हमरा नयँ लगऽ हउ, कि ऊ तोरा बहुत जादे समझऽ हउ । हम तोरा ई खाली नसीहत खातिर बता रहलियो ह, काहेकि हम हृदय से तोर भला चाहऽ हिअउ ..."
दुनेच्का जवाब नयँ देलकइ; ओकर फैसला हाल में कर लेल गेले हल, ऊ खाली साँझ के इंतजार में हलइ ।
"तब तोर की फैसला हउ, रोद्या ?" ओकर बातचीत में अचानक ई नयका व्यावसायिक तान (टोन) सुनके पहिलहूँ से जादे परेशान होल पुलख़ेरिया अलिक्सांद्रोव्ना पुछलका ।
" ‘की फैसला हउ’ मतलब ?"
"अइकी प्योत्र पित्रोविच तो लिक्खऽ हका, कि तोरा आझ साँझ के बखत हमन्हीं के साथ बिलकुल नयँ रहे के चाही, आउ ऊ चल जइता ... अगर तूँ आ जइम्हीं । त, की तूँ ... अइम्हीं ?"
"ई तो, वास्तव में, हमरा फैसला करे के नयँ हकइ, आ, सबसे पहिले, तोरा, अगर प्योत्र पित्रोविच के अइसनका माँग से तोरा बुरा नयँ लगतउ; आउ दोसरा, दुन्या के, अगर ओकरो बुरा नयँ लगतइ । आ हम ओहे करबउ, जे तोहन्हीं के बेहतर लगतउ", ऊ रुखाई से बोललइ ।
"दुनेच्का तो फैसला कर चुकले ह, आउ हम ओकरा से पूरे तरह से सहमत हकिअइ", पुलख़ेरिया अलिक्सांद्रोव्ना जल्दी से अपन बात रखलका ।
"हम फैसला कइलियो ह तोरा ई निवेदन करे के, रोद्या, आग्रहपूर्वक निवेदन करे के कि तूँ हमन्हीं के ई मोलकात के बखत जरूर हाजिर रहबहो", दुन्या कहलकइ, "अइबहो न ?"
"अइबउ ।"
"हम अपनहूँ से निवेदन करऽ हिअइ कि आठ बजे हमन्हीं हीं आ जइथिन", ऊ रज़ुमिख़िन तरफ मुड़लइ । "माय, हम इनको निमंत्रण दे रहलिए ह ।"
"बहुत अच्छा, दुनेच्का । जइसन तोहन्हीं एकरा में फैसला करते गेलँऽ", पुलख़ेरिया अलिक्सांद्रोव्ना बोलला, "ओइसीं होतउ । आ हमरा लगी तो बहुत राहत मिलत; हमरा ढोंग करना आउ झूठ बोलना पसीन नयँ; बेहतर हइ कि सब कुछ सच-सच बोलल जाय ... चाहे एकरा लगी अब गोस्सा करऽ, चाहे नयँ करऽ, प्योत्र पित्रोविच!"
Posted by नारायण प्रसाद at 3:30 AM 2 comments: Links to this post
Labels: अनूदित साहित्य, उपन्यास
Subscribe to: Posts (Atom)


c: text/html

text:
Wednesday, June 22, 2016
रूसी उपन्यास "आझकल के हीरो" ; भाग-1 ; बेला - अध्याय-2
रूसी उपन्यास "आझकल के हीरो"
भाग-1
1. बेला - अध्याय-2
"अइकी देखथिन, हम तेरेक के पार एगो किला में कंपनी के साथ हलिअइ - लगभग पाँच साल पहिले । एक तुरी, शरत्काल में रसद के साथ एगो गाड़ी अइलइ; गाड़ी में एगो अफसर हलइ, पचीस साल के एगो नौजवान । ऊ हमरा सामने पूरा वरदी में प्रस्तुत होलइ आउ बतइलकइ, कि ओकरा हमरा हीं किला में रहे के औडर मिलले ह । ऊ एतना पतरा, गोरा हलइ, ओकर वरदी एतना नावा हलइ, कि हम तुरतम्मे अंदाज लगा लेलिअइ, कि ऊ काकेशिया में हमन्हीं हीं हाले में अइले ह । "तोहर, शायद", हम ओकरा पुछलिअइ, "रूस से हियाँ बदली होलो ह?" - "बिलकुल सही, मिस्टर स्टाफ-कप्तान", ऊ उत्तर देलकइ । हम ओकरा हाथ से पकड़ लेलिअइ आउ कहलिअइ - "बहुत खुशी के बात हको, बहुत खुशी के बात हको । तोहरा जरी बोर होतो ... लेकिन तइयो हमन्हीं दुन्नु मित्रतापूर्वक रहबइ ... आउ, किरपा करके, हमरा खाली, माक्सीम माक्सीमिच पुकारऽ, आउ, काहे लगी एतना पूरा वरदी ? हमेशे हमरा भिर छज्जेदार टोपी (forage cap) में आवऽ ।" ओकरा क्वाटर ले जाल गेलइ, आउ ऊ किला में टिक गेलइ ।
"आउ ओकर नाम की हलइ ?" हम माक्सीम माक्सीमिच के पुछलिअइ ।
"ओकर नाम हलइ ... ग्रिगोरी अलिक्सांद्रविच पिचोरिन । निम्मन छोकरा हलइ, हम अपने के विश्वास देला सकऽ हिअइ; खाली जरी विचित्र । जइसे, उदाहरण के तौर पे, बारिश में, ठंढी में दिन भर शिकार पर; सब कोय ठिठुर जइतइ, थक जइतइ - लेकिन ओकरा लगी कुछ नयँ । आउ दोसरा तुरी ऊ अपन कमरा में बइठल रहइ, हावा के एगो झोंका आवइ, आउ ऊ विश्वास देलावइ, कि ओकरा सरदी पकड़ लेलकइ; शटर पर दस्तक होवइ, त ऊ चौंक जाय आउ ओकर चेहरा पीयर पड़ जाय; आउ हम देखिअइ कि जंगली सूअर के अकेल्ले पीछा करइ; अइसनो होवइ, कि पूरे घंटा के घंटा ओकरा से एगो शब्द नयँ निकास पाहो, लेकिन जइसीं कभी-कभी कहानी सुनावे लगो, त हँसते-हँसते पेट में दरद होवे लगो ... जी हाँ, ओकरा में बड़गो विचित्रता हलइ, आउ शायद, धनगर व्यक्ति हलइ - ओकरा पास केतना तरह-तरह के बेशकीमती नुमाइशी चीज हलइ ! ..."
"आउ लम्मा समय तक अपने के साथ रहलइ ?" हम फेर पुछलिअइ ।
"हाँ, लगभग एक साल । लेकिन ई साल हमरा स्मृति में हइ; ऊ हमरा बहुत परेशान कइलकइ, त काहे नयँ आद रहतइ ! ई सच हइ, कि अइसन लोग हइ, जेकर जन्मे से (भागे में) लिक्खल रहऽ हइ, कि ओकरा साथ तरह-तरह के असाधारण बात होहीं के चाही !"
"असाधारण ?" उत्सुकता के मुद्रा में हम उद्गार प्रकट कइलिअइ, ओकरा लगी चाय ढारते ।
Posted by नारायण प्रसाद at 6:00 PM No comments: Links to this post
Labels: अनूदित साहित्य, उपन्यास
रूसी उपन्यास "आझकल के हीरो" ; भाग-1 ; बेला - अध्याय-1
रूसी उपन्यास – “आझकल के हीरो”
भाग-1
1. बेला - अध्याय-1
हम एक डाक स्टेशन से दोसरा डाक स्टेशन में घोड़ा बदलाय वला घोड़ागाड़ी में तिफ़लिस से यात्रा कर रहलिए हल । हमर गाड़ी के एकमात्र सामान हलइ एगो छोटगर सूटकेस, जेकरा में आधा हिस्सा जॉर्जिया के बारे यात्रा संस्मरण से भरल हलइ । ओकरा में से अधिकांश, अपने के सौभाग्य से, खो गेलइ, लेकिन सूटकेस के साथ बाकी सामान, हमर सौभाग्य से, पूरा बच गेलइ ।
जब हम कोयशाऊर घाटी में प्रवेश कइलिअइ, त हिमाच्छादित पर्वतमाला के पीछू सूरज डुब्बे जा रहले हल । ओसेतिन कोचवान अथक रूप से घोड़वन के हाँक रहले हल, ताकि रात होवे के पहिले कोयशाऊर शिखर पर पहुँच जाय, आउ गला फाड़के गीत गा रहले हल । ई घाटी बड़ी सुन्दर हइ ! चारो दने से अलंघ्य पर्वत, ललहन चट्टान, लटकल हरियरका मारवल्ली (ivy) आउ गुच्छा धारण कइले चिनार, पीयर खड़ी चट्टान (cliffs), नाला सब के कतार, आउ हुआँ उँचगर-उँचगर सुनहरा बरफ के झालर (fringe), आउ निच्चे में अराग्वा (नदी), दोसर बेनाम छोटगर नद्दी के आलिंगन में लेते, करिया, पूरा अन्हार दर्रा (gorge) से शोर करते फूट पड़ते, चानी रंग के रिबन के रूप में आगू पसर जा हइ आउ अपन केंचुली के साथ साँप नियन चमकऽ हइ ।
कोयशाऊर पर्वत के तलहटी में पहुँचला पर, हमन्हीं एगो दूख़न [1] के पास ठहरते गेलिअइ । हियाँ परी हल्ला-गुल्ला करते बीस जॉर्जियन आउ पहाड़ी लोग जामा होते गेलइ; पासे में ऊँट के एगो काफिला रात गुजारे खातिर ठहरल हलइ । हमरा अपन गाड़ी के ई अभिशप्त पर्वत के शिखर पर ले जाय लगी भाड़ा पर बैल लेवे के हलइ, काहेकि शरत्काल आ गेले हल आउ जमीन बरफ से ढँक्कल हलइ - आउ ई पहाड़ के शिखर लगभग दू विर्स्ता लम्मा हलइ ।
कोय उपाय नयँ हलइ, हम छो बैल भाड़ा पर लेलिअइ आउ कुछ ओसेतिन लोग । ओकन्हीं में से एक अदमी हमर सूटकेस अपन कन्हा पर उठइलकइ, दोसर लोग बैलवन के लगभग एक साथ चीखते मदत करे लगलइ ।
हमर गाड़ी के पीछू चार बैल एगो दोसर गाड़ी के अइसे असानी से घींच रहले हल, जइसे कोय भार नयँ रहइ, ई बात के बावजूद, कि ऊ गाड़ी उपरे तक सामान से भरल हलइ । ई परिस्थिति हमरा अचंभित कर देलकइ । ओकर पीछू-पीछू ओकर मालिक चल रहले हल, एगो चानी मढ़ल कबार्दी पाइप पीते । ऊ बिन स्कंधिका (epaulettes) वला एगो अफसर के ओवरकोट आउ चेर्केस रोएँदार टोपी धारण कइले हलइ । ऊ लगभग पचास साल के लगऽ हलइ; सामर रंग के ओकर चेहरा देखा रहले हल, कि ऊ लम्मा समय से काकेशियाई पर्वत से दक्खिनी क्षेत्र के (Transcaucasian) सूरज से परिचित हलइ, आउ समय से पहिलहीं उज्जर होल ओकर मोंछ ओकर दृढ़ चाल आउ ओजस्वी चेहरा से मेल नयँ खा हलइ । हम ओकरा भिर गेलिअइ आउ सिर झुकाके अभिवादन कइलिअइ - ऊ चुपचाप हमर अभिवादन के उत्तर देलकइ आउ धुआँ के एगो बड़गर बादल छोड़लकइ ।
"हमन्हीं दुन्नु हमसफर हिअइ, लगऽ हइ ?"
ऊ फेर से चुपचाप सिर झुकइलकइ ।
"अपने, शायद, स्तावरोपोल जा रहलथिन हँ ?"
"जी हाँ, बिलकुल ... सरकारी सामान के साथ ।"
"किरपा करके बताथिन, कि काहे अपने के ई भारी गाड़ी चार बैल असानी से घींच रहले ह, लेकिन हम्मर, खाली गाड़ी के छो-छो जनावर ई सब ओसेतिन के मदत से मोसकिल से घसकाब करऽ हइ ?"
ऊ धूर्ततापूर्वक मुसकइलइ आउ सार्थक रूप से हमरा दने तकलकइ ।
"अपने, शायद, काकेशिया में हाले अइलथिन हँ ?"
"एक साल होलइ", हम जवाब देलिअइ ।
ऊ दोसरा तुरी मुसकइलइ ।
"की, की होलइ ?"
"जी हाँ, एहे बात हइ ! ई एशियाई लोग छँट्टल बदमाश हइ ! अपने सोचऽ हथिन, ओकन्हीं चिल्लाके मदत करऽ हइ ? ई तो शैताने के मालूम, कि ओकन्हीं चिल्लाके की बोलऽ हइ । लेकिन बैलवन तो ओकन्हीं के बात समझऽ हइ; बल्कि बीस (बैल) जोतथिन, लेकिन ओकन्हीं अपन भाषा में चिल्लइतइ, त ई बैलवन अपन जगह से टस से मस नयँ होतइ ... एक नंबर के ठग हइ सब ! लेकिन ओकन्हीं से की लेबहो ? ... यात्री लोग से पइसा ऐंठना पसीन करते जा हइ ... बिगड़ल ठग लोग हइ ! देखते रहथिन, ओकन्हीं अपनहूँ से वोदका लगी पइसा लेतइ । हमहूँ ओकन्हीं के जानऽ हिअइ, हमरा बेवकूफ नयँ बनइते जा सकऽ हइ !"
"आउ अपने लम्मा समय से हियाँ सेवा (नौकरी) में हथिन ?"
"हाँ, हम अलिक्सेय पित्रोविच [2] के समइए से हियाँ नौकरी में हिअइ", ऊ शान से जवाब देलकइ । "जब ऊ लाइन (सीमा) पर अइलथिन हल, हम सब-लेफ्टेनेंट हलिअइ", ऊ आगू बोललइ, "आउ उनके अधीन पहाड़ी लोग के विरोध में सेवा के कारण हमरा दू तुरी प्रोन्नति (प्रोमोशन) मिललइ ।"
"आउ अभी अपने ? ..."
"अभी हम तेसरा लाइन बटालियन में हिअइ । आउ अपने, हम पूछ सकऽ हिअइ ?"
हम ओकरा बतइलिअइ ।
बातचीत एकरे साथ खतम हो गेलइ आउ हमन्हीं चुपचाप अगले-बगली चलते रहलिअइ । पर्वत के शिखर पर हमन्हीं के बरफ देखाय देलकइ । सूरज डूब गेलइ, आउ दिन के बाद सीधे रात आ गेलइ, बिन कोय गोधूलि वेला के, जइसन कि अकसर दक्खिन में होवऽ हइ; लेकिन बरफ के चमक के चलते हमन्हीं असानी से रस्ता पछान ले हलिअइ, जे अभियो पर्वत के उपरे तरफ जा रहले हल, हलाँकि ओतना ढालू नयँ हलइ । हम अपन सूटकेस गाड़ी में रक्खे के हुकूम देलिअइ, आउ बैल के बदले घोड़ा के जोते लगी आउ अंतिम तुरी घाटी दने दृष्टि डललिअइ; लेकिन घना कुहरा, जे दर्रा से लहर के रूप में आ धमकलइ, एकरा बिलकुल ढँक लेलकइ, आउ हुआँ से एक्को अवाज हमन्हीं के कान तक उड़के नयँ पहुँचऽ हलइ । ओसेतिन शोरगुल करते हमरा घेर लेते गेलइ आउ वोदका लगी बख्शिश (tips) माँगे लगलइ; लेकिन स्टाफ-कप्तान (लेफ्टेनेंट आउ कप्तान के बीच के रैंक) ओकन्हीं पर एतना भयंकर रूप से चिल्लइलइ, कि ओकन्हीं पल भर में तितर-बितर हो गेते गेलइ ।
"कइसन लोग हइ !" ऊ बोललइ, "रूसी में रोटी के की कहल जा हइ, ई मालूम नयँ, लेकिन ई सीख गेलइ – ‘अफसर, वोदका लगी पइसा देथिन !’ हमर विचार से तातार लोग एकन्हीं से बेहतर हइ - ओकन्हीं तो पीयऽ नयँ हइ ..."
स्टेशन तक अभियो करीब एक विर्स्ता रह गेले हल । चारो दने सन्नाटा हलइ, एतना शांत, कि एगो मच्छड़ के भनभनाहट से ओकर उड़ान के पीछा कइल जा सकऽ हलइ । बामा दने गहरा दर्रा कार हो रहले हल; ओकर पीछू आउ हमन्हीं के सामने पर्वत के गहरा नीला शिखर, झुर्री पड़ल, बरफ के परत से ढँक्कल, गोधूलि वेला के चमक अभियो बरकरार रखले फीका क्षितिज पर देखाय देब करऽ हलइ । करिया आकाश में तरिंगन टिमटिमाय लगलइ, आउ विचित्र बात हइ, कि हमरा लगलइ, कि उत्तर में हमन्हीं हीं के अपेक्षा ई (आकाश) बहुत जादहीं उँचगर हइ । रस्ता के दुन्नु दने नग्न, करिया चट्टान उपरे दने उट्ठल हलइ; कहीं-कहीं बरफ के तर्रे से झाड़ी देखाय दे रहले हल, लेकिन एक्को सुक्खल पत्ता नयँ सरसराब करऽ हलइ, आउ प्रकृति के ई जीवनहीन निद्रा के बीच डाक स्टेशन के त्रोयका के थक्कल घोड़वन के हिनहिनाहट आउ रूसी (घोड़ागाड़ी के) घंटी के बीच-बीच में टनटनाहट सुन्ने में निम्मन लगऽ हलइ ।
"कल मौसम निम्मन रहतइ !" हम कहलिअइ ।
स्टाफ-कप्तान एक्को शब्द जवाब नयँ देलकइ आउ हमरा अँगुरी से उँचगर पर्वत दने इशारा कइलकइ, जे सीधे हमन्हीं के सामने उट्ठल हलइ ।
"ई की हइ ?" हम पुछलिअइ ।
"गूद-गोरा ।"
"त एकरा से की ?"
"देखथिन, कइसन धुआँब करऽ हइ ।"
आउ वास्तव में गूद-गोरा धुआँब करऽ हलइ; एकर बगल में बादर के हलका धारा रेंग रहले हल, जबकि शिखर पर एगो करिया घना बादर हलइ, एतना करिया, कि करिया असमान में ई एगो धब्बा प्रतीत हो रहले हल ।
हमन्हीं अब डाक स्टेशन, आउ एकर चारो तरफ के साक्ल्या (काकेशिया के पहाड़ी झोपड़ी) के छत पछान सकऽ हलिअइ, आउ हमन्हीं सामने स्वागत करे वला अग्नि कौंधे लगलइ, जब आर्द्र आउ शीतल हावा के झोंका अइलइ, दर्रा सनसनाय लगलइ आउ फूही पड़े लगलइ । मोसकिल से हम नमदा के चोगा (felt cloak) अपन देह पर डाल पइलिइए हल, कि बरफ पड़े लगलइ । हम स्टाफ-कप्तान दने आदरपूर्वक देखे लगलिअइ ...
"हमन्हीं के हियाँ परी रात गुजारे पड़तइ", ऊ खेदपूर्वक बोललइ, "अइसनका बर्फानी तूफान (blizzard) में पहाड़ से होके यात्रा नयँ कइल जा सकऽ हइ । की ? क्रिस्तवाया पर हिम-स्खलन (avalanches) होले हल ?" ऊ कोचवान के पुछलकइ ।
"नयँ, महोदय", ओसेतिन-कोचवान उत्तर देलकइ, "लेकिन बहुत, बहुत (हिम-स्खलन होवे के) आशंका हइ ।"
स्टेशन में यात्री खातिर कमरा खाली नयँ होवे के कारण, हमन्हीं के धुआँसा (smoky) साक्ल्या में रात गुजारे खातिर ले जाल गेलइ । हम अपन हमसफर के साथ में एक गिलास चाय पीए लगी आमंत्रित कइलिअइ, काहेकि हमरा साथ ढलवाँ-लोहा (cast-iron) के चायदानी हलइ - जे काकेशिया के भ्रमण में हमर एकमात्र सांत्वना हलइ।
साक्ल्या के एक सिरा एगो खड़ी चट्टान (cliff) पर बन्नल हलइ; तीन गो पिच्छुल, भिंगल सोपान (steps) ओकर दरवाजा तक ले जा हलइ । टोते-टाते हम अंदर घुसलिअइ आउ एगो गाय से टकरा गेलिअइ (नौकर-चाकर के कमरा के स्थान में ई लोग हीं दोगही होवऽ हइ) । हमरा समझ में नयँ आल, कन्ने जाँव - एक दने भेंड़ मेमिया हके, आउ दोसरा दने कुत्ता गुर्राब करऽ हके । भाग्यवश, बगल में एगो मद्धिम रोशनी चमक रहले हल, जे हमरा दरवाजा नियन दरार खोजे में मदत कइलकइ । हियाँ परी काफी दिलचस्प तस्वीर खुललइ - चौड़गर साक्ल्या, जेकर छत धुआँ के कारिख लगल दूगो खंभा पर आधारित हलइ, लोग से भरल हलइ । बीच में जमीन पर आग चटक रहले हल, आउ धुआँ के, जे छत में के छेद से हावा के जोर से वापिस ढकेल देल गेले हल, एतना घना आवरण छाल हलइ, कि हम देर तक ठीक से कुछ देख नयँ पइलिअइ; अगिया भिर दूगो बूढ़ी बइठल हलइ, ढेर सारा बुतरू आउ एगो दुब्बर-पातर जॉर्जियन, सब कोय चिथड़ा में । कुछ नयँ कइल जा सकऽ हलइ, हमन्हीं अगिया बिजुन शरण लेलिअइ, पाइप जलइलिअइ, आउ जल्दीए चायदानी स्वागतपूर्वक सिसकारी पारे लगलइ ।
"दयनीय लोग !" हम स्टाफ-कप्तान के कहलिअइ, हमन्हीं के गंदा मालिक (hosts) दने इशारा करते, जे चुपचाप हमन्हीं तरफ एक प्रकार से स्तंभित होल देख रहले हल ।
"महामूर्ख लोग !" ऊ उत्तर देलकइ । "विश्वास करथिन ? कुछ नयँ करते जा सकऽ हइ, कइसनो शिक्षा के काबिल नयँ ! कम से कम हमन्हीं के कबार्दी, चाहे चेचेन लोग बल्कि डाकू रहइ, लंगटे, तइयो भयंकर लोग हइ, लेकिन एकन्हीं के कइसनो हथियार में रुचि नयँ हइ - एक्को गो के पास ढंग के खंजर (कटार) नयँ देखबहो । पक्का ओसेतिन लोग हइ !"
"आउ अपने लम्मा अवधि तक चेचन्या (Chechnya) में रहलथिन हल ?"
"हाँ, हुआँ हम लगभग दस साल तक कंपनी (पलटन) के साथ किला में रहलिए हल, कामेन्नी ब्रोद के पास - (ई जगह के बारे) जानऽ हथिन ?"
"सुनलिए ह ।"
"अइकी, बबुआ, ई गलाकाटू (cut-throats) लोग से तो हमन्हीं ऊब चुकलिए ह; अभी तो, भगमान के किरपा से, मामला कुछ अधिक शांत हइ; लेकिन कभी अइसन समय हलइ, जब परकोटा (rampart) से सो डेग दूर गेलहो नयँ कि कहीं पर झबरा शैतान घात लगइले बइठल मिलतो - जरिक्को सनी उबासी लेवे लगी मुँह बइलहो नयँ, कि तखनिएँ देखहो - या तो कमंद (lasso, halter) गरदन में पड़ गेलो, चाहे सिर के पिछला हिस्सा से गोली पार हो गेलो । लेकिन बहादुर लोग ! ..."
"आउ अपने के, अवश्य, बहुत अपूर्व अनुभव होले होत ?" हम उत्सुकता से उत्तेजित होके कहलिअइ ।
"काहे नयँ ! होले हल न ..."
हियाँ परी ऊ अपन बामा बगल के मोंछ खुजलावे लगलइ, मूड़ी गोत देलकइ आउ सोच में डूब गेलइ । हमरा ओकरा से कोय तो कहानी जाने के बड़ी मन कइलकइ - अइसन इच्छा, जे सब्भे यात्रा करे वला आउ यात्रा वृत्तांत लिक्खे वला लगी स्वाभाविक होवऽ हइ । एहे दौरान चाय तैयार हो गेलइ; हम सूटकेस से दूगो सफरी गिलास निकसलिअइ, चाय ढरलिअइ आउ एगो ओकरा सामने रखलिअइ । ऊ चुस्की लेलकइ आउ मानूँ अपने आप से बोललइ - "हाँ, होले हल न !" ई विस्मय के उद्गार हमरा बड़गो आशा बन्हइलकइ । हमरा मालूम हइ, कि पुरनकन काकेशियाई लोग बतियाना, किस्सा सुनाना पसीन करऽ हइ; ओकन्हीं के अइसन कम्मे मोक्का मिल्लऽ हइ - हो सकऽ हइ कि कोय लगभग पाँच साल कहीं एकांत में कंपनी के साथ रहइ, आउ पूरे पाँच साल ओकरा कोय नयँ "ज़्द्राव्स्त्विचे" (रूसी - "नमस्ते") कहइ [काहेकि फ़ेल्डवेबेल (जर्मन "Feldwebel" - वरिष्ठ सर्जेंट) बोलऽ हइ - "ज़्द्राविया झिलायू" (रूसी - "अपने के स्वास्थ्य के कामना करऽ हिअइ") ] । आउ गप मारे के बहुत कुछ होवऽ हलइ - चारो तरफ जंगली, उत्सुक लोग; रोज दिन खतरा, मनोरम घटना होते रहऽ हइ, आउ हियाँ नयँ चाहतहूँ ई सोचबहो, कि हमन्हीं हीं एतना कम नोट (रेकर्ड) कइल जा हइ ।
"थोड़े आउ रम नयँ लेथिन ?" हम अपन सहभाषी (साथ में गपशप करे वला) के कहलिअइ, "हमरा पास तिफ़लिस के उज्जर रम हइ; अभी ठंढा हइ ।"
"नयँ जी, धन्यवाद, हम नयँ पीयऽ हिअइ ।"
"अइसे कइसे ?"
"एहे बात हइ । हम कसम खा लेलिए ह । जब हम सब-लेफ्टेनेंट ही हलिअइ, एक तुरी, जानऽ हथिन, हमन्हीं आपस में रंगरेली मना रहलिए हल, आउ रात के खतरा के चेतावनी देल गेलइ; आउ अइकी हमन्हीं नीसे में सीमा पर गेते गेलिअइ, आउ हमन्हीं फेरा में पड़ गेलिअइ, जब अलिक्सेय पित्रोविच के पता चल गेलइ - हे भगमान, ऊ केतना भड़क गेलथिन ! हमन्हीं कोर्ट-मार्शल से बाल-बाल बचलिअइ । ई पक्का हइ - कभी-कभी पूरे साल बिता दे हो आउ केकरो से भेंट नयँ होवऽ हको, आउ वोदका के चक्कर में पड़ गेलऽ - त गेलऽ काम से !"
एतना सुनके, हमर आशा लगभग टूट गेल ।
"आउ अइकी बल्कि चेर्केस लोग के बात लेथिन", ऊ बात जारी रखलकइ, "जइसीं शादी चाहे किरिया-करम के दौरान पीके धुत्त हो गेलो, ओइसीं कटाई (मारामारी) चालू हो गेलो । हम तो एक तुरी कइसूँ बचके निकस गेलिअइ, हलाँकि हम एगो शांतिप्रिय राजकुमार के हियाँ पहुना (अतिथि) हलिअइ ।"
"ई कइसे होलइ ?"
"अइकी (ऊ पाइप भरलकइ, कश लगइलकइ आउ कहानी चालू कइलकइ) ।
Posted by नारायण प्रसाद at 1:56 AM 2 comments: Links to this post
Labels: अनूदित साहित्य, उपन्यास
Subscribe to: Posts (Atom)

robotstxt: allowed

filter: keep


text:
रूसी
उपन्यास – “आझकल के हीरो”
भाग-2
2.
राजकुमारी मेरी - अध्याय-6
23
मई
लगभग
सात बजे शाम में हम बुलवार में टहल रहलिए हल । ग्रुशनित्स्की हमरा दूर से देखके हमरा
बिजुन अइलइ। एक प्रकार के हास्यास्पद हर्षातिरेक ओकर आँख में चमक रहले हल । ऊ कसके
हमर हाथ दबइलकइ आउ दर्दनाक स्वर में कहलकइ -
"हम
तोरा धन्यवाद दे हियो, पिचोरिन ... हमर बात समझऽ हकहो न ?"
"नयँ;
लेकिन, कइसनो हालत में, हमरा धन्यवाद देवे के जरूरत नयँ", हम उत्तर देलिअइ । कइसनो
कइल उपकार के हमरा आद नयँ पड़ रहले हल ।
"की
? आउ कल्हे ? तूँ वास्तव में भूल गेलहो ? ... (राजकुमारी) मेरी हमरा सब कुछ बतइलथिन
..."
"की
? की वास्तव में अपने सब आझकल सब कुछ साझा करऽ हथिन ? कृतज्ञता भी ? ..."
"सुन्नऽ",
ग्रुशनित्स्की बहुत गंभीर होल कहलकइ, "किरपा करके हमर प्यार के मजाक मत उड़ावऽ,
अगर हमर प्रिय मित्र बन्नल रहे लगी चाहऽ ह ... देखऽ, हम उनका पागलपन के हद तक प्यार
करऽ हिअइ ... आउ हम सोचऽ हिअइ, हमरा आशा हइ, ओहो हमरा प्यार करऽ हथिन ... हमर तोरा
से निवेदन हको - तूँ आझ उनकन्हीं हीं शाम के भेंट देवे वला हकहो ... हमरा वचन द कि
तूँ सब कुछ के खियाल रखबऽ । हम जानऽ हिअइ, कि ई सब मामला में तूँ अनुभवी हकऽ, तूँ औरतियन
के हमरा अपेक्षा बेहतर जानऽ हो ... औरत ! औरत ! केऽ ओकन्हीं के समझ पइतइ ? ओकन्हीं
के मुसकान आउ ओकन्हीं के निगाह में विरोध होवऽ हइ, ओकन्हीं के शब्द वादा करऽ हइ आउ
लुभावऽ हइ, लेकिन ओकन्हीं के बोली के स्वर (tone) दूर ढकेलऽ हइ ... कभी तो मिनट भर
में हमन्हीं के सबसे गुप्त विचार के समझ जा हइ आउ अंदाज लगा ले हइ, त कभी बिलकुल स्पष्ट
इशारा भी समझ नयँ पावऽ हइ ... एहे छोटकी राजकुमारी के बात लेहो - कल्हे उनकर आँख भावना
से ओत-प्रोत हलइ जब हमरा पर टिक्कल हलइ, जबकि आझ ऊ उदास आउ ठंढगर (भावशून्य) हइ
..."
"ई,
हो सकऽ हइ, पानी के नतीजा हइ", हम जवाब देलिअइ ।
"तोरा
सब कुछ में बुरा पहलू देखाय दे हको ... भौतिकवादी (materialist) !" ऊ घृणापूर्वक
आगू बोललइ । "लेकिन, विषय (matter) बदल लेल जाय", आउ अपन खराब यमक (pun)
पर संतुष्ट होल ऊ बहुत प्रसन्न होलइ। [हियाँ परी रूसी आउ अंग्रेजी में मिलता-जुलता
शब्द "materialist" आउ "matter" में खराब यमक तो समझना असान हइ,
लेकिन मगही अनुवाद में ठीक-ठीक यमक के प्रयोग मोसकिल हइ । ओहे से हियाँ अंग्रेजी शब्द
भी साथ-साथ दे देल गेले ह । - अनुवादक ।]
आठ
आउ नो के बीच हमन्हीं साथ-साथ बड़की राजकुमारी के हियाँ गेते गेलिअइ । वेरा के खिड़की
बिजुन से गुजरते बखत हम ओकरा खिड़की भिर देखलिअइ । हमन्हीं परस्पर सरसरी निगाह डललिअइ
। ऊ हमन्हीं के बाद जल्दीए लिगोव्स्काया के अतिथिकक्ष (ड्राइंग रूम) में अइलइ । बड़की
राजकुमारी ओकरा अपन एगो रिश्तेदार के रूप में परिचित करइलथिन । लोग चाय पीते जा रहले
हल; अतिथि बहुत हलइ; बातचीत सर्वसामान्य हलइ । हम प्रयास कइलिअइ कि बड़की राजकुमारी
के हम पसीन अइअइ, चुटकुला सुनइलिअइ, हम उनका कइएक तुरी दिल खोलके हँसइलिअइ; छोटकी राजकुमारी
के भी एक से जादे तुरी ठहाका मारे के इच्छा कइलकइ, लेकिन ऊ खुद के नियंत्रित कर लेलथिन,
ताकि अपन स्वीकृत भूमिका के बाहर नयँ आ सकथिन । उनका लगऽ हइ, कि उदासी उनका शोभा दे
हइ - आउ शायद, एकरा में उनका कोय गलतफहमी नयँ हइ । ग्रुशनित्स्की, लगऽ हइ, बहुत खुश
हइ, कि हमर प्रसन्नता उनका प्रभावित नयँ करऽ हइ ।
चाय
के बाद सब कोय हॉल में गेते गेलइ ।
"की
तूँ हमर आज्ञाकारिता से खुश हीं, वेरा ?" ओकर पास से गुजरते बखत हम कहलिअइ ।
प्यार
आउ कृतज्ञता भरल दृष्टि (कटाक्ष) ऊ हमरा पर डललकइ । हम अइसनका दृष्टि के आदी हो गेलिए
ह, लेकिन कभी अइसन समय हलइ जब ई हमरा लगी परमानंद बन जा हलइ । बड़की राजकुमारी अपन बेटी
के पियानो भिर बैठा देलथिन । सब कोय उनका कुछ तो गावे लगी निवेदन कइलकइ । हम चुपचाप
रहलिअइ, आउ ई शोरगुल के फयदा उठाके वेरा के साथ हम खिड़की बिजुन चल गेलिअइ, जे हमन्हीं
दुन्नु लगी कुछ तो महत्त्वपूर्ण बात बतावे लगी चाहऽ हलइ ... लेकिन ई बकवास निकसलइ …
ई
दौरान छोटकी राजकुमारी के हमर भावशून्यता से चिढ़ बर रहले हल, जइसन कि हम उनकर गोसाल,
दहकइत निगाह (कटाक्ष) से अंदाज लगा सकलिअइ ... ओह, हमरा ई मूक, लेकिन भावपूर्ण, संक्षिप्त,
लेकिन प्रबल बातचीत आश्चर्यजनक रूप से समझ में आवऽ हइ ! ...
ऊ
गावे लगलथिन । उनकर गला खराब नयँ हइ, लेकिन निम्मन नयँ गा पावऽ हथिन ... लेकिन हम
(ध्यान से) नयँ सुन्नब करऽ हलिअइ । लेकिन ग्रुशनित्स्की उनकर सामने पियानो पर अपन केहुनी
टिकइले अपन आँख फाड़-फाड़के देखब करऽ हलइ आउ मिनट-मिनट दबे स्वर में बोलऽ हलइ -
"Charmant! delicieux!" (शारमाँ ! देलिसिअ ! - (फ्रेंच) सुंदर ! मनोहर
!)
"सुन्नऽ",
वेरा हमरा कहलकइ, "हम ई नयँ चाहऽ ही, कि तूँ हमर पति से भेंट करहो, लेकिन तोरा
बड़की राजकुमारी के अनिवार्य रूप से खुश करे के चाही । तोरा लगी ई असान काम हको; तूँ
जे कुछ चाहो, कर सकऽ हो। हमन्हीं खाली हिएँ एक दोसरा के देख सकबइ ..."
"खाली
हिएँ ? ..."
ऊ
शरम से लाल हो गेलइ आउ बात जारी रखलकइ -
"तूँ
जानऽ हो, कि हम तोहर दासी हकियो; हम कभियो तोर विरोध नयँ कर पइलियो ... आउ एकरा लगी
हमरा दंड मिलतइ । तूँ हमरा प्यार करना बन कर देबऽ ! कम से कम हम अपन मान-सम्मान बचावे
लगी चाहऽ हूँ ... अपना लगी नयँ; तूँ ई बात निम्मन से जानऽ हो ! ... ओह, हम तोरा से
विनती करऽ हियो - हमरा पहिले नियन खोखला शंका आउ देखावा के रुखाई से मत सतावऽ । हम,
हो सकऽ हइ, जल्दीए मर जइअइ, हमरा लगऽ हइ, कि दिनो-दिन हम कमजोर होल जा रहलूँ हँ
... आउ, एकर बावजूद, हम भावी जिनगी के बारे नयँ सोच सकऽ ही, हम खाली तोरा बारे सोचऽ
हियो । तोहन्हीं, मरद लोग, के कटाक्ष के आनंद, हस्तांदोलन, समझ में नयँ आवऽ हइ, लेकिन,
हम, तोरा कसम खाके कहऽ हियो, हम तोर स्वर सुनके अइसन गहरा, विचित्र परमानंद के अनुभव
करऽ हियो, कि अत्यंत उष्ण चुंबन भी ओकर परतर नयँ करतइ ।"
एहे
दौरान राजकुमारी मेरी गाना बन कर देलथिन । प्रशंसा के भुनभुनाहट उनकर चारो दने सुनाय
देवे लगलइ । हम उनका भिर सबसे बाद में गेलिअइ आउ उनका कुछ तो उनकर गला के बारे काफी
लापरवाही से कहलिअइ ।
ऊ
जरी मुँह बिचकइलका, अपन निचला ठोर जरी बाहर निकासके, आउ बहुत व्यंग्यपूर्वक एक गोड़
आगू करके आउ जरी झुकके कोरनिश कइलका ।
"हमरा
लगी तइयो ई अधिक सम्मान के बात हइ", ऊ बोलला, "कि अपने हमर गीत बिलकुल नयँ
सुनलथिन । लेकिन, शायद, अपने के संगीत पसीन नयँ हइ ? ..."
"एकर
विपरीत ... खास करके दुपहर के भोजन के बाद ।"
"ग्रुशनित्स्की
के कहना सही हइ, कि अपने के नीरस (prosaic) अभिरुचि हइ ... आउ हम देखऽ हिअइ, कि अपने
के संगीत चटोरापन के संदर्भ में (in a gastronomic respect) पसीन हइ ..."
"अपने
के फेर गलतफहमी हइ - हम बिलकुल नयँ चटोरा (पेटू) हिअइ । हमर पाचनशक्ति अत्यंत खराब
हइ । लेकिन संगीत, दुपहर के भोजन के बाद निद्रा लावऽ हइ, आउ दुपहर के भोजन के बाद सोना
स्वास्थ्यप्रद हइ । ओहे से, हमरा संगीत वैद्यकीय दृष्टिकोण से पसीन हइ । शाम के तो,
एकर विपरीत, ई हमर स्नायु के बहुत जादहीं उत्तेजित करऽ हइ; हमरा या तो बहुत जादहीं
उदासी छा जा हइ, चाहे बहुत आनंद होवऽ हइ । ई चाहे ऊ, दुन्नु यातनादायक हइ, जब उदास
होवे के चाहे आनंदित होवे के कोय ठोस कारण नयँ रहऽ हइ, आउ एकर अलावे, उदासी सामाजिक
मिलन के दौरान हास्यास्पद हइ, आउ बहुत बड़गो आनंद अशिष्टता हइ ..."
ऊ
हमर पूरा बात नयँ सुनलका, दूर चल गेला, ग्रुशनित्स्की के बगल में बैठ गेला, आउ दुन्नु
बीच कइसनो भावुक बातचीत शुरू होलइ । लगऽ हइ, छोटकी राजकुमारी ओकर बुद्धिमत्तापूर्ण
वाक्य के काफी अन्यमनस्कता आउ असंगत रूप से उत्तर देलथिन, हलाँकि अइसन देखावा कइलथिन,
कि ओकर बात ध्यान से सुन रहलथिन हँ, काहेकि ऊ उनका दने कभी-कभी अचरज से देखऽ हलइ, उनकर
आंतरिक खलबली के अंदाज लगावे खातिर, जे उनकर बेचैन नजर में अभिव्यक्त हो रहले हल
...
लेकिन
हम अपने के मन के बात के भाँप गेलिए ह, प्यारी राजकुमारी । सावधान हो जा ! अपने हमरा
अइँटा के जवाब पत्थल से देवे लगी चाहऽ हथिन, हमर स्वाभिमान के ठेस पहुँचावे लगी चाहऽ
हथिन, अपने सफल नयँ होथिन ! आउ अगर अपने हमरा पर युद्ध घोषित करथिन, त हम निर्दय हो
जइबइ ।
शाम
के दौरान हम कइएक तुरी जानबूझके उनकन्हीं के बातचीत में शामिल होवे के प्रयास कइलिअइ,
लेकिन ऊ काफी शुष्क रूप से हमर टिप्पणी के सामना कइलथिन, आउ हम बनावटी चिढ़ के साथ आखिरकार
हट गेलिअइ । छोटकी राजकुमारी जीत गेलथिन, ग्रुशनित्स्की भी । जीत के खुशी मना लेते
जा, मित्र हमर, आउ जल्दी करऽ ... तोहन्हीं के खुशी जादे दिन नयँ रहतो ! ... की कइल
जाय ? हमरा पूर्वाभास हो जा हइ ... कोय औरत से परिचित हो गेला पर, हम हमेशे अचूक अंदाज
लगा ले हलिअइ, कि ऊ हमर प्रेम में पड़तइ, कि नयँ ...
शाम
के शेष भाग हम वेरा के पास गुजरलिअइ आउ मन भर, बित्तल जमाना के बात करते गेलिअइ
... ऊ कउची लगी हमरा एतना प्यार करऽ हइ, सच में, हम नयँ जानऽ हिअइ ! हियाँ तक कि ई
अइसन एक्के औरत हइ, जे हमरा पूरे तरह से समझलके ह, हमर सब्भे छोटगर-छोटगर कमजोरी आउ
बुरा सनक के साथ ... की वास्तव में दुर्गुण एतना आकर्षक होवऽ हइ ? ...
हम
ग्रुशनित्स्की के साथे-साथ बाहर होलिअइ । रस्ता में ऊ हमर हाथ पकड़ लेलकइ आउ लमगर मौन
के बाद कहलकइ - "अच्छऽ, की सोचऽ हो ?"
"तूँ
मूर्ख हकऽ", हम ओकरा कहे वला हलिअइ, लेकिन खुद के रोक लेलिअइ आउ खाली अपन कन्हा
झटकइलिअइ।


text:
लगभग सवा महिना से विद्यालय बन्द हई। जेई कारण बच्चा सब कहई छथिन हमर सब के पढ़ाई न हो पवई छई। इ हरताल एक दु दिन के लेल न हई। कहिया तक रहतई से न पता हई। शिक्षक सब अपन रूपईया बढ़ावे के लेल बच्चा सब के जिन्दगी से खिलवार कर रहल छथिन। अभिभावक सब कहई छथिन एक विद्यालय से दुसरा विद्यालय में बच्चा के नाम लिखावे के हई। बन्दी के कारण न लिखा रहल हई। जेइ कारण बच्चा एने ओने दिन भर भटकईत रहई छई।
एई में सरकार के भी कुछो न जा रहल हई। एई में मर रहल हई गरीब वर्ग के बच्चां अमीर परिवार के बच्चा प्रइवेट विधालय में पढ़इ छई। लेकिन गरीब के बच्चा के सरकारी विधालय के सहारा हइ्र। चाहे विधालय में पढ़ाई होय या न होयं लेकिन खुलल रहे से विद्यालय में बच्चा जाइत रहलक। अगर सरकार एई हरताल पर बिचार न करथिन त शिक्षक अउर सरकार बच्चा के जिन्दगी अउर भविश्य से खिलवार कर रहल छथिन। जेइ कारण आवे वाला दिन के लेल बच्चा के पुरा शिक्षा न मिल पा रहल हई।
(Source : KhabarLahariya.org)


text:
Saturday, June 13, 2015
सालो लाग गेल न मिलल राषन कार्ड
सरकार गरीब लोग के सहयोग के लेल सब महिना में राषन देई छथिन। ताकि उनका जिवन यापन में सुविधा मिले। लेकिन जे ज्यादा गरीब हई, जिनकर मजदुरी ही आषा हई ओहन लोग के राषन न मिलई छई। अउर राषन न मिले के कारण हई उनका पास राषन कार्ड न हई।
जब राषन कार्ड बनइ छई ओइ सर्वे कयल जाई छई। लेकिन विभाग के लोग सर्वे के दौरान जब एक मुहला में गेल त उहां एक आदमी के घर बइठ के रिपोर्ट बना देइ छथिन। जेकर नतिजा होइ छई कि जे अपन लोग रहई छई उनकर नाम लिखा देलक। गरीब लोग के नाम जनलक त लिखयल न जनलक त उ छोर देलक। एही के नतीजा हई कि लोग के नाम राषन कार्ड न मिलई छई।
एकर सुधार के लेल आपत्ती फाॅर्म भी भरयला एक साल हो गेलई लेकिन अभी बन के भी न आयल हई। जीनका पास कार्ड न हई उ लोग आषा लगयेले छथिन कि कब मिलत हमरा कार्ड कि ओइ पर राषन मिलत। अगर सर्वे करेवाला लोग घरे घरे जा के सर्वे करतियइ त इ समस्या देखे के न मिलतीयई।
(Source: Khabarlahariya.org)
Subscribe to: Post Comments (Atom)


text:
Monday, September 26, 2016
रूसी उपन्यास "आझकल के हीरो" ; भाग-2 ; 2. राजकुमारी मेरी - अध्याय-5
रूसी उपन्यास – “आझकल के हीरो”
भाग-2
2. राजकुमारी मेरी - अध्याय-5
22 मई
रेस्तोराँ के हॉल उच्च वर्ग के सभा में बदल गेलइ । नो बजे सब कोय अइते गेलइ । बड़की राजकुमारी अपन बेटी के साथ सबसे अंत में आवे वला लोग में हलथिन । कइएक महिला उनका घृणा आउ दुर्भाव से देखऽ हलथिन, काहेकि राजकुमारी मेरी बड़ी बन-ठनके पोशाक से सज्जित होवऽ हथिन । जे सब खुद के हियाँ के उच्चकुलीन (aristocrats) समझते जा हका, ऊ सब अपन घृणा के गुप्त रखके उनका साथ हल-मिल गेला । की कइल जा सकऽ हइ ? जाहाँ महिला समाज हइ - हुआँ परी तुरते उच्च आउ निम्न वर्ग दुन्नु तैयार होतइ । खिड़की के निच्चे, लोग के भीड़ में, ग्रुशनित्स्की खड़ी हलइ, अपन चेहरा खिड़की के ग्लास से दबइले आउ अपन देवी तरफ से अपन आँख बिन निच्चे कइले । ऊ पास से गुजरते बखत मोसकिल से द्रष्टव्य रूप से ओकरा लगी सिर हिलइलका ... ऊ तो सूरज नियन चमक उठलइ ... नृत्य पोलोनेज़ (polonaise - मंद गति वला एगो पोलिस्तानी नृत्य) से शुरू होलइ, फेर बैंड वाल्स (waltz) संगीत बजावे लगलइ । बूट के स्पर (spurs) खड़खड़ाय लगलइ, कोट-टेल (coat-tails) उठ गेलइ आउ चक्कर खाय लगलइ ।
सिर पर गुलाबी पंख लगइले एगो मोटगर महिला के पीछू हम खड़ी हलिअइ । ओकर पोशाक के ठाट-बाट फ़ार्दिंगेल [1] के जमाना के आद देलावऽ हलइ, आउ ओकर रूक्ष त्वचा के चितकबरापन - कार ताफ़्ता के पैच (taffeta patches) के खुशहाल जमाना के । ओकर गरदन पर के सबसे बड़गर मस्सा कंठहार (necklace) से ढँक्कल हलइ । ऊ अपन साथी (पार्टनर) के, जे अश्वारोही सेना के कप्तान हलइ, कह रहले हल –
"ई छोटकी राजकुमारी लिगोव्स्काया बहुत असहनीय लड़की हइ ! कल्पना करथिन, हमरा धक्को दे देलकइ आउ माफी नयँ मँगलकइ, आउ ओकरो पर मुड़लइ आउ हमरा दने लॉर्नेत से देखलकइ ... C’est impayable! [सेतैँपायाब्ल ! - (फ्रेंच) ई तो बेजोड़ हइ !] ... आउ कउची के ओकरा अभिमान हइ ? ओकरा तो सबक सिखावे के चाही ..."
"सबक सिखाना तो मोसकिल काम नयँ हइ !" सेवापरायण कप्तान उत्तर देलकइ आउ दोसर कमरा में चल गेलइ ।
हम तुरतम्मे छोटकी राजकुमारी भिर गेलिअइ, वाल्स नृत्य लगी आमंत्रित कइलिअइ, हियाँ के स्वतंत्र रस्म-रिवाज के प्रयोग करते, जेकरा में अनजान महिला के साथ नृत्य करे के अनुमति हइ ।
ऊ मोसकिल से अपन मुसकान रोक पइलका आउ अपन विजय के छिपा पइलका । लेकिन बिलकुल भावशून्य, आउ कठोर भी, मुद्रा धारण करे में उनका काफी जल्दी सफलता मिल गेलइ । ऊ लापरवाही से अपन हाथ हमर कन्हा पर डललका, अपन सुंदर सिर के जरी सुन बगल में मोड़लका, आउ हमन्हीं नृत्य चालू कर देते गेलिअइ । एतना कामोत्तेजक आउ लचीला कमर पहिले हम कभियो नयँ जानलूँ ! उनकर ताजा साँस हमर चेहरा के स्पर्श कर रहले हल; कभी-कभी घुंघराला लट, जे वाल्स के दौरान अपन साथी सब से अलग हो गेले हल, हमर उष्ण गाल पर सरक रहले हल ... हम तीन फेरा लगइलिअइ । (ऊ वाल्स नृत्य उत्तम करऽ हका ।) ऊ हँफ रहला हल, उनकर आँख धुँधला पड़ गेले हल, अधखुलल ठोर मोसकिल से आवश्यक बात फुसफुसा पइलइ - "Merci, monsieur" [मेर्सि, मौँस्यऽ - (फ्रेंच) धन्यवाद, महोदय] ।
कुछ मिनट के मौन के बाद अत्यंत नम्र मुद्रा में हम उनका कहलिअइ -
"हम सुनलिअइ, राजकुमारी, कि अपने लगी बिलकुल अपरिचित, हमरा अपने के अप्रसन्नता अर्जित करे के दुर्भाग्य होलइ ... कि अपने हमरा धृष्ट समझलथिन ... की ई वास्तव में सही हइ ?"
"आउ ई मत के अपने हमरा तरफ से पक्का करवावे लगी चाहऽ हथिन ?" मुँह बिचकाके ऊ उत्तर देलथिन, लेकिन जे भाव उनकर सजीव मुखाकृति (चेहरा-मोहरा) के शोभा दे हलइ ।
"अगर हम अपने के कइसूँ नराज करे के ढिठाई कइलिअइ, त हमरा क्षमा करे लगी निवेदन करे के एगो आउ बड़गर ढिठाई करे के अनुमति देथिन ... आउ, वास्तव में, हमरा अपने के साबित करे के बहुत इच्छा होतइ, कि अपने के हमरा बारे गलतफहमी होले ह ..."
"ई अपने लगी काफी कठिन होतइ ..."
"काहे ?"
"ई कारण से, कि अपने हमन्हीं के घर पर भेंट नयँ दे हथिन, आउ ई बॉल नृत्य, शायद, अकसर नयँ दोहरावल जइतइ।"
"एकर मतलब हइ", हम सोचलिअइ, "कि उनकन्हीं के दरवाजा हमरा लगी हमेशे लगी बन हइ ।"
"जानऽ हथिन, राजकुमारी", हम कुछ चिढ़ के साथ कहलिअइ, "पछतावा कर रहल अपराधी के कभी ठुकरावे के नयँ चाही - निराशा होके ऊ आउ दोगना अपराधी बन जा सकऽ हइ ... आउ तब ..."
हमन्हीं के चारो दने के लोग के ठहाका आउ फुसफुसाहट हमरा मुड़े लगी आउ बात के रोक देवे लगी बाध्य कर देलकइ । हमरा भिर से कुछ डेग दूर मरद लोग के भीड़ हलइ, जेकरा में अश्वारोही सेना के कप्तान भी शामिल हलइ, जे सुंदर छोटकी राजकुमारी के विरुद्ध शत्रुतापूर्ण इरादा घोषित कर चुकले हल । ऊ खास करके कोय बात से प्रसन्न हलइ, अपन हाथ मल रहले हल, ठहाका मार रहले हल आउ अपन साथी सब के साथ आँख के इशारा के आदान-प्रदान कर रहले हल । अचानक ओकन्हीं बीच में से फ्रॉक कोट धारण कइले, लमगर मोछ वला आउ लाल चेहरा वला एक व्यक्ति अलगे अइलइ आउ लड़खड़इते सीधे छोटकी राजकुमारी दने बढ़लइ । ऊ पीयल हलइ । सकुचाल राजकुमारी के सामने रुकके आउ अपन हाथ के पीठ दने कइले, ऊ अपन हलका धूसर आँख के नजर उनका पर जमा देलकइ, आउ भर्राल उच्च स्वर में बोललइ -
"Permettez [पेरमेत्ते - (फ्रेंच) अनुमति देथिन] ... खैर, एकरा में की हइ ! ... हम खाली अपने के माज़ुर्का नृत्य लगी आमंत्रित करऽ हिअइ ..."
"अपने के की चाही ?" ऊ काँपते स्वर में बोलला, चारो दने निवेदन भरल दृष्टि डालते । हाय ! उनकर माय दूर हलथिन, आउ उनकर बगल में उनकर परिचित कोय साथी नयँ हलइ । एगो सहायक, लगऽ हइ, ई सब कुछ देख रहले हल, लेकिन ऊ भीड़ में नुक गेलइ, ताकि ई कहानी (टंटा) में नयँ पड़इ ।
"की ?" पीयल महाशय बोललइ, अश्वारोही सेना के कप्तान के आँख से इशारा करते, जे ओकरा इशारा से प्रेरित कर रहले हल, "की अपने नयँ चाहऽ हथिन ? ... हम अभियो अपने के आदर के साथ pour mazure [पुर माज़ूर - (फ्रेंच) माज़ुर्का नृत्य लगी] आमंत्रित करऽ हिअइ ... अपने, शायद सोच रहलथिन हँ, कि हम पीयल हिअइ ? एकरा से कोय बात नयँ हइ ! ... अइसे बहुत अधिक स्वतंत्र (सहज) अनुभव होवऽ हइ, ई बात के आश्वासन दे हिअइ ..."
हम देखलिअइ, कि ऊ भय आउ क्रोध से मूर्छित होवे वली हलथिन ।
हम पीयल महाशय भिर गेलिअइ, ओकरा हाथ से जरी कसके धर लेलिअइ, आउ ओकर आँख में आँख मिलाके, दूर चल जाय लगी निवेदन कइलिअइ, काहेकि, हम आगू बतइलिअइ, कि राजकुमारी हमरा साथ माज़ुर्का नृत्य करे के बहुत पहिलहीं वचन दे चुकलथिन हँ ।
"ठीक हइ, तब तो कुछ नयँ कइल जा सकऽ हइ ! ... दोसरा तुरी !" ऊ हँसते कहलकइ, आउ अपन लजाल दोस्त सब बिजुन चल गेलइ, जेकन्हीं तुरतम्मे ओकरा दोसर कमरा में ले चल गेते गेलइ ।
हमरा गंभीर आउ चमत्कारिक निगाह के पुरस्कार मिल्लल ।
राजकुमारी अपन माय भिर गेलथिन आउ उनका सब कुछ बतइलथिन, ऊ हमरा भीड़ में ढूँढ़ लेलथिन आउ धन्यवाद देलथिन । ऊ बतइलथिन कि ऊ हमर माय के जानऽ हलथिन आउ आधा दर्जन हमर चाची-बूआ से उनकर दोस्ती हलइ ।
"हमरा मालूम नयँ, कि ई कइसे होलइ, कि हमन्हीं अभियो तक अपरिचित हकिअइ", ऊ बात आगू बढ़इलथिन, "लेकिन ई बात कबूल करथिन, कि अपनहीं खुद एकर दोषी हथिन । अपने सब कोय से दूर रहऽ हथिन, जइसन व्यक्ति हम कभियो नयँ देखलूँ हँ । हमरा आशा हइ, कि हमर अतिथिकक्ष (drawing room) अपने के विषाद के दूर कर देतइ ... सच हइ न ?"
हम ओइसन वाक्य में से एगो उनका कहलिअइ, जेकरा लगी हरेक कोय के अइसन अवसर लगी तैयार रहे के चाही।
क्वाद्रिल (quadrilles) नृत्य बहुत देरी तक खिंच गेलइ ।
आखिरकार उपरे के बाल्कोनी से माज़ुर्का के धुन फेर से बज्जे लगलइ । हम आउ (छोटकी) राजकुमारी बैठ गेते गेलिअइ ।
हम एक्को तुरी न तो नीसा में धुत्त महाशय के बारे, न अपन पहिलौका आचरण के बारे, आउ न ग्रुशनित्स्की के बारे, इशारा कइलिअइ । अप्रिय दृश्य के उनका पर पड़ल छाप धीरे-धीरे क्षीण होते चल गेलइ । उनकर सुंदर चेहरा दमक उठलइ । ऊ अत्यंत मधुर रूप से मजाक कइलथिन; चतुराई के बिन कोय देखावा के उनकर बातचीत चातुर्यपूर्ण (witty), सजीव आउ स्वतंत्र हलइ । उनकर टिप्पणी कभी-कभी गंभीर हलइ ... हम अपन बहुत जटिल वाक्य के माध्यम से उनका अहसास देलइलिअइ, कि ऊ हमरा बहुत पहिलहीं से पसीन हलथिन । ऊ अपन सिर झुकइलथिन आउ जरी शरम से लाल हो गेलथिन ।
"अपने तो विचित्र व्यक्ति हथिन !" अपन मखमली आँख हमरा दने उठइते आउ विवश होके हँसते, बाद में ऊ बोललथिन ।
"हम अपने के साथ परिचित होवे लगी नयँ चाहऽ हलिअइ", हम बात जारी रखलिअइ, "काहेकि अपने प्रशंसक लोग के बड़गर भीड़ से घिरल रहऽ हथिन, आउ हमरा ओकरा में बिलकुल हेराऽ जाय के डर हलइ ।"
"अपने तो व्यर्थ में डेराऽ हलथिन ! ओकन्हीं सब्भे तो अत्यंत उबाऊ हकइ ... "
"सब्भे ! वास्तव में सब्भे ?"
ऊ एकटक हमरा देखते रहला, मानूँ कुछ तो आद करे के प्रयास करते, बाद में फेर से जरी शरमाके लाल हो गेला, आउ आखिरकार, दृढ़ स्वर में बोलला - "सब्भे !"
"हमर दोस्त ग्रुशनित्स्की भी ?"
"आउ ऊ अपने के दोस्त हइ ?" कुछ शंका व्यक्त करते ऊ बोलला ।
"हाँ ।"
ऊ, वस्तुतः, उबाऊ लोग के वर्ग में तो नयँ आवऽ हइ ..."
"लेकिन अभागल लोग के वर्ग में", हम हँसते कहलिअइ ।
"जाहिर हइ ! आउ अपने के हँस्सी बरऽ हइ ? काश, अपने ओकर स्थान पर होथिन हल ..."
"की ? हम खुद्दे कभी एगो यूंकर (कैडेट) हलिअइ, आउ सच में, ई हमर जिनगी के सबसे निम्मन समय हलइ !"
"की ऊ वास्तव में यूंकर हइ ? ..." ऊ तेजी से बोल गेला आउ बाद में आगू बोलला, "आउ हम सोच रहलिए हल..."
"अपने की सोच रहलथिन हल ? ..."
"कुछ नयँ ! ... ई महिला केऽ हथिन ?"
हियाँ पर बातचीत के दिशा में परिवर्तन अइलइ आउ ई विषय पर फेर वापिस नयँ अइलइ ।
अइकी माज़ुर्का समाप्त होलइ, आउ हमन्हीं अलग हो गेते गेलिअइ - अगला मोलकात तक । महिला सब तितर-बितर हो गेते गेलथिन ... हम रात के भोजन लगी रवाना होलिअइ आउ हमरा वेर्नर से भेंट हो गेलइ ।
"आहा !" ऊ बोललथिन, "त अइसन हथिन अपने ! अपने चाहऽ हलथिन राजकुमारी से आउ कोय दोसरा तरह से परिचित नयँ होना, सिवाय उनका कोय निश्चित मौत से बचाके ।"
"हम बेहतर कइलिअइ", हम उनका उत्तर देलिअइ, "बॉल नृत्य के दौरान उनका मूर्छित होवे से बचइलिअइ ! ..."
"ई कइसे ? बताथिन ! ..."
"नयँ, अपने अंदाज लगाथिन - ओह, अपने तो संसार के सब कुछ के बारे अंदाज लगावे वला हथिन !"
Posted by नारायण प्रसाद at 7:57 AM
Labels: अनूदित साहित्य, उपन्यास
No comments:
Subscribe to: Post Comments (Atom)


text:
Saturday, June 13, 2015
नाला टूटे से न मिलई छई सुविधा
जिला सीतामढ़ी, प्रखण्ड रीगा, पंचायत रीगा प्रथम, गांव रामनगर। उहां के लगभग बीसों लोग कहलथिन कि इहां के स्टेट बोरिंग के नाला 1993 के बाढ़ में टुट गेलई। तहिया से आई तक न बनलई। जेई कारण किसान सब के सुविधा न मिलई छई।
इहां के मगर पासवान, बद्री पासवान, नागेष्वर राम, धनमन्ती देवी सब कहलथिन के इहां के स्टेट बोरिंग चालु रहई। जहिया एई गांव के चारो तरफ के सरेह में पानी जाइत रहलई। एई गांव के गरीब से गरीब किसान के खेत में सालों भर कुछ न कुछ फसल लागल रहइत रहलई। एई महिना में भी लोग मरूआ अउर मकइ के खेती क लेइत रहलई। लेकिन नाला टुटे से बोरिंग के पानी से लोग के सुविधा न मिलई छई। प्राइवेट बोरिंग से पानी पटावे में डेढ ़सौ के घंटा लेई छई। जेइ कारण सब किसान के अभी खेती करे में बहुत दिक्कत होई छई। इहां तक कि छोट छोट किसान के रूपइया के अभाव में खेती भी मारल जाई छई। एतना दिन नाला टुटला हो गेलई लेकिन अभी तक न बनलई।
जिला लघु सिंचाई विभाग के जुनियर इंजिनियर षत्रुधन प्रसाद कहलथिन कि जिला में एइ्र वितिय वर्श में एक सौ चैरासी स्टेट बोरिंग के नाला अउर मोटर के ठिक करायल जतई। अभी साठ स्टेट बोरिंग जिला में चालु हई। उहां के समस्या भी जलदिए दुर होतई।
(Source : KhabarLahariya.org)
Subscribe to: Post Comments (Atom)